Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση κοινών κανόνων στο πεδίο της ασφάλειας της πολιτικής αεροπορίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η πρόκληση

1. Οι εγκληματικές ενέργειες που διαπράχθηκαν στη Νέα Υόρκη και την Ουάσιγκτον στις 11 Σεπτεμβρίου συγκλόνισαν τη διεθνή κοινότητα και έδειξαν πόσο ευαίσθητες είναι οι κοινωνίες που βασίζονται στην ελευθερία της κυκλοφορίας και των συναλλαγών στις ενέργειες τρομοκρατών, οι οποίοι εκμεταλλεύονται την ελευθερία αυτή στην προσπάθειά τους να τις καταστρέψουν. Εάν υπάρχει μία ανθρώπινη δραστηριότητα, σύμβολο των ελευθεριών αυτών, αυτή είναι οι αερομεταφορές και ως εκ τούτου δεν προκαλεί έκπληξη το γεγονός ότι αποτελούν έναν από τους προνομιούχους στόχους των τυφλών και απάνθρωπων ενεργειών. Η δημοσιότητα που δίνεται όλο και περισσότερο σε κάθε αεροπορικό ατύχημα βοηθά τους τρομοκράτες να αποκτήσουν το μέσο προβολής που επιζητούν για να κλονίσουν τις κοινωνίες μας και να υποδαυλίσουν την εμπιστοσύνη στην οποία βασίζονται. Είναι επομένως ουσιαστικό για την αεροναυτική κοινότητα να δώσει νέα παραδειγματική απάντηση στην απειλή που υφίσταται για ακόμη μία φορά για να αποκτήσει και πάλι την εμπιστοσύνη του κοινού και να συντελέσει στη διατήρηση της οικονομικής δραστηριότητας.

2. Μέσα σε αυτό το πλαίσιο, την επομένη των επιθέσεων, οι αρχηγοί κρατών και κυβερνήσεων, η Πρόεδρος του Ευρωπαϊκού Κοινοβουλίου, ο Πρόεδρος της Επιτροπής και ο Ύπατος Εκπρόσωπος, αρμόδιος για την εξωτερική πολιτική και την κοινή ασφάλεια, αποφάσισαν ότι η Ευρωπαϊκή Ένωση πρέπει να λάβει επειγόντως αποφάσεις για να ανταποκριθεί στις νέες προκλήσεις που αντιμετωπίζει. Από πλευράς του, το Συμβούλιο της Ευρωπαϊκής Ένωσης, το οποίο συνεδρίασε την ίδια ημέρα, ζήτησε [1] από τους Υπουργούς Μεταφορών να αξιολογήσουν τα μέτρα που έχουν ληφθεί για την ασφάλεια των αερομεταφορών, καθώς και τα μέτρα συμπλήρωσής τους.

[1] SN 54/1/01 REV 1

3. Στις 14 Σεπτεμβρίου, το Συμβούλιο σε έκτακτη συνεδρίασή του σε επίπεδο Υπουργών Μεταφορών, ενέκρινε συμπεράσματα [2], στα οποία κρίνει αναγκαίο, μεταξύ άλλων, να εφαρμοστούν εξ ολοκλήρου τα βασικά μέτρα πρόληψης των παράνομων ενεργειών που έχουν ως στόχο την πολιτική αεροπορία, τα οποία περιλαμβάνονται στο Έγγραφο 30 της Ευρωπαϊκής Διάσκεψης Πολιτικής Αεροπορίας.

[2] SN 57/2/01 REV 2

4. Το Ευρωπαϊκό Συμβούλιο, τέλος, στην έκτακτη σύνοδό του στις 21 Σεπτεμβρίου «ζήτησε από το Συμβούλιο Υπουργών Μεταφορών, στην προσεχή του σύνοδο στις 15 Οκτωβρίου, να λάβει τα μέτρα που είναι αναγκαία για να ενισχυθεί η ασφάλεια των αερομεταφορών. Τα μέτρα αυτά θα έχουν ως αντικείμενο ιδίως:

- την ταξινόμηση των όπλων,

- την τεχνική εκπαίδευση των πληρωμάτων,

- τον έλεγχο των παραδιδόμενων αποσκευών και την παρακολούθησή τους,

- την προστασία της πρόσβασης στο θάλαμο διακυβέρνησης,

- τον έλεγχο ποιότητας των μέτρων ασφαλείας που εφαρμόζουν τα κράτη μέλη.

Η αποτελεσματική και ενιαία εφαρμογή των μέτρων ασφαλείας στις αερομεταφορές θα εξασφαλισθεί ιδίως με αμοιβαίο έλεγχο (« peer review ») ο οποίος θα πραγματοποιείται σε συνεχή βάση.

Αποτελεσματική απάντηση της Κοινότητας

5. Μέχρι σήμερα, τα κράτη μέλη μπόρεσαν να αντιδράσουν με σωστό τρόπο στα κύματα τρομοκρατίας της δεκαετίας του '70 και του '80, μέσα από τη συνεργασία τους στο πλαίσιο της Διεθνούς Οργάνωσης Πολιτικής Αεροπορίας (ΔΟΠΑ) και της Ευρωπαϊκής Διάσκεψης Πολιτικής Αεροπορίας (CEAC). Έτσι, ενώ ο αριθμός επιβατών τετραπλασιάστηκε και ο αριθμός πτήσεων διπλασιάστηκε από το 1970 έως το 1999, ο αριθμός ενεργειών κατά της ασφάλειας των αερομεταφορών μειώθηκε από 100 σε 6 και ο αριθμός των θυμάτων από 92 σε 0.

6. Άλλωστε, η σημασία της απειλής συνδεόταν συχνά με την εθνικότητα των αερομεταφορέων, καθώς και με τον τόπο αναχώρησης ή άφιξης των πτήσεων, πράγμα που συνηγορούσε περισσότερο υπέρ των κατά περίπτωση προληπτικών μέτρων συναρτήσει της απειλής, η οποία δεν απαιτούσε συχνά από κοινού δράση.

7. Για τους λόγους που προαναφέρθηκαν η Κοινότητα ενδιαφέρθηκε έμμεσα μόνο για το πρόβλημα ασφαλείας μέσω των νομοθετικών προτάσεων της Επιτροπής στον τομέα της εκπαίδευσης των πληρωμάτων (πρόταση οδηγίας για τις απαιτήσεις ασφαλείας και τη βεβαίωση επαγγελματικής επάρκειας των πληρωμάτων θαλάμου [3], πρόταση κανονισμού που τροποποιεί τον κανονισμό 3922/91 για την θέσπιση κοινών κανόνων στο πεδίο των εμπορικών αεροπορικών δραστηριοτήτων [4]) ή των πρακτικών σχετικών με περιστατικά στην πολιτική αεροπορία (πρόταση οδηγίας για την αναφορά περιστατικών στην πολιτική αεροπορία [5]).

[3] COM(2000) 121 τελικό της 24.03.2000

[4] COM(1997) 382 τελικό της 22.07.1997 που τροποποιήθηκε από το COM(1999) 68 τελικό της 5.03.1999

[5] COM(2000) 847 και COM(2001)532

8. Τα πρόσφατα συμβάντα έδειξαν ότι τα πράγματα έχουν αλλάξει ριζικά και ότι όλοι στην Κοινότητα αντιμετωπίζουμε την ίδια απειλή, αφού μπορεί να γίνει αεροπειρατεία σε οιοδήποτε αεροσκάφος από οποιοδήποτε αερολιμένα και να χρησιμοποιηθεί ως βόμβα κατά οποιασδήποτε πόλης που βρίσκεται μέσα στην ακτίνα δράσης του αεροσκάφους. Έτσι, τα προληπτικά μέτρα που τίθενται σε εφαρμογή σε έναν αερολιμένα μας αφορούν όλους και δεν είναι δυνατόν πλέον να επαφίενται στην εκτίμηση και μόνο των τοπικών αρχών, ούτε ακόμη καν των εθνικών αρχών στις οποίες υπάγεται ο αερολιμένας αυτός.

9. Η συνειδητοποίηση αυτής της αλληλεξάρτησης υπήρξε έκδηλη στις συζητήσεις που πραγματοποιήθηκαν στα διάφορα όργανα που αναφέρθηκαν προηγουμένως. Διαπιστώθηκε ότι όλοι πρέπει πλέον να θέσουν σε εφαρμογή τα ίδια μέτρα (εκείνα του Εγγράφου 30), τόσο στις διεθνείς πτήσεις όσο και στις εσωτερικές πτήσεις, και ότι πρέπει να ανευρεθεί ένας συλλογικός μηχανισμός επαλήθευσης της εφαρμογής τους (peer review).

10. Με αυτά τα δεδομένα, η Επιτροπή κρίνει ότι ο καλύτερος τρόπος να επιτευχθούν οι συγκεκριμένοι στόχοι είναι να χρησιμοποιηθούν τα μέσα που διαθέτει η Κοινότητα, τα οποία άλλωστε έχουν αποδειχθεί αποτελεσματικά σε πολλούς άλλους τομείς.

11. Το πρόβλημα δεν είναι ουσιαστικά διαφορετικό από εκείνο που τίθεται στην ασφάλεια των αερομεταφορών και μπορούν να χρησιμοποιηθούν οι ίδιες λύσεις εφόσον επιθυμείται να διασφαλισθεί ενιαίο επίπεδο προστασίας, το υψηλότερο δυνατό, για όλους τους πολίτες μας.

12. Προς το σκοπό αυτό αρκεί να εκδοθούν κοινά πρότυπα και να τεθούν σε εφαρμογή μέσα ελέγχου της εφαρμογής τους. η κοινοτική πειθαρχία και οι μηχανισμοί της συνθήκης θα αναλάβουν τα υπόλοιπα.

13. Η αντιμετώπιση αυτή έχει εξάλλου και άλλα πλεονεκτήματα. Χάρις στις συμφωνίες σύνδεσης που έχουν συναφθεί μεταξύ της Κοινότητας και πολυάριθμων ευρωπαϊκών κρατών (Ευρωπαϊκός Οικονομικός Χώρος, συμφωνία Κοινότητας/Ελβετίας, συμφωνία για τον Ευρωπαϊκό Χώρο Πολιτικής Αεροπορίας), η ένταξη τέτοιων προτύπων στο κοινοτικό κεκτημένο θα έχει ως αποτέλεσμα να επιτευχθεί το ίδιο επίπεδο προστασίας στο μεγαλύτερο μέρος της ευρωπαϊκής ηπείρου.

14. Επιπλέον, με βάση την αμοιβαία εμπιστοσύνη που έχει δημιουργηθεί από το σύστημα συλλογικού ελέγχου που περιλαμβάνει η κοινοτική νομοθεσία, θα είναι δυνατόν να αποφεύγονται οι επανειλημμένοι έλεγχοι επιβατών, αποσκευών και εμπορευμάτων σε έναν κοινοτικό αερολιμένα όταν είναι υπό διαμετακόμιση σε άλλο κοινοτικό αερολιμένα, χωρίς όμως να θίγεται το επίπεδο ασφαλείας.

15. Αυτό θα επιτρέψει τέλος μετριασμό του διοικητικού φόρτου που βαρύνει τους αερομεταφορείς, εφόσον θα πρέπει να αποδεικνύουν μόνον σε ένα κράτος μέλος ότι εφαρμόζουν τα μέτρα που τους αφορούν.

16. Επειδή το θέμα επείγει και είναι αναγκαίο να αποκατασταθεί γρήγορα η εμπιστοσύνη του κοινού στις αερομεταφορές, η Επιτροπή κατέληξε επίσης στο συμπέρασμα ότι, παρά τις διαφορές που υφίστανται μεταξύ κρατών όσον αφορά την κατανομή των αρμοδιοτήτων για την εφαρμογή των μέτρων ασφαλείας, η καλύτερη λύση για να εκδοθούν κοινοί κανόνες και να τεθούν σε εφαρμογή οι μηχανισμοί ελέγχου της αποτελεσματικής και ενιαίας εφαρμογής τους είναι ένας κανονισμός παρά μία οδηγία που θα είχε μακροβόρες προθεσμίες έναρξης εφαρμογής. Εφόσον πρόκειται ουσιαστικά για την έκδοση και εφαρμογή κοινών προτύπων για την ασφάλεια των αερομεταφορών, η νομική βάση έκδοσης του κανονισμού αυτού υπάγεται φυσικά στην πολιτική μεταφορών και στο άρθρο 80 παράγραφος 2 της συνθήκης.

Προοδευτική αντιμετώπιση

17. Όπως αναφέρθηκε προηγουμένως, υπάρχει συναίνεση ότι τα βασικά μέτρα που περιλαμβάνει το Έγγραφο 30 της CEAC πρέπει να αποτελέσουν τη βάση της κοινοτικής δράσης και για το λόγο αυτό προτείνεται λοιπόν να ενσωματωθούν οι σχετικές διατάξεις στην νομική κοινοτική τάξη.

18. Υπάρχει πάντως η παραδοχή ότι, επειδή τα μέτρα είναι πολύ αναλυτικά, δεν είναι δυνατός ο έλεγχος εφαρμογής τους και ότι πρέπει για το λόγο αυτό να εκδοθούν λεπτομερή τεχνικά πρότυπα εφαρμογής, των οποίων η τεχνική υφή δεν ενδείκνυται καν για μια συνήθη νομοθετική διαδικασία. Είναι επομένως αναγκαίο να δοθεί στην Επιτροπή, επικουρούμενη από μία επιτροπή αντιπροσώπων των κρατών μελών, η δυνατότητα να εκδώσει τα αναγκαία εκτελεστικά μέτρα. Προς το σκοπό αυτό, θα χρησιμοποιήσει τις λεπτομερείς τεχνικές προδιαγραφές που έχει εκπονήσει η CEAC για την εφαρμογή της κοινής δήλωσης προθέσεων, την οποία προς το παρόν επεξεργάζεται.

19. Είναι γνωστό επίσης ότι, μολονότι ορισμένα από τα μέτρα αυτά εφαρμόζονται ήδη στα κράτη μέλη, όπως η εποπτεία των ευαίσθητων περιοχών και ο έλεγχος επιβατών και αποσκευών, άλλα μέτρα εφαρμόζονται μόνον εν μέρει, όπως είναι ο έλεγχος των παραδιδόμενων αποσκευών και εμπορευμάτων. Η αποτελεσματική και ενιαία εφαρμογή όλων αυτών των μέτρων δεν μπορεί επομένως να γίνει αυτοστιγμεί και χρειάζεται ρεαλιστική κλιμάκωση, λαμβανομένου υπόψη του χρόνου που απαιτείται για να προσληφθεί και να εκπαιδευθεί το προσωπικό ή για να αναπροσαρμοσθούν οι υποδομές. Η Επιτροπή θα λάβει τα ανωτέρω υπόψη της κατά την εκπόνηση των μέτρων εφαρμογής.

20. Επειδή τέλος υφίστανται μεγάλες διαφορές μεταξύ κρατών μελών σε ό,τι αφορά την κατανομή αρμοδιοτήτων για την εφαρμογή των μέτρων ασφαλείας, πρέπει κάθε κράτος μέλος να θέσει σε εφαρμογή ένα εθνικό πρόγραμμα εφαρμογής προσαρμοσμένο στις δικές του θεσμικές δομές και να υποδείξει μία αρχή που θα είναι αρμόδια για τον αναγκαίο συντονισμό.

21. Έτσι η Κοινότητα θα αποκτήσει, όπως ζήτησε το Ευρωπαϊκό Συμβούλιο της 21ης Σεπτεμβρίου 2001, τα μέσα που θα εγγυηθούν την ασφάλεια της πολιτικής αεροπορίας χάρις στα εξής μέτρα:

- έλεγχο της πρόσβασης στις ευαίσθητες περιοχές των αερολιμένων και στα αεροσκάφη.

- έλεγχο των επιβατών και των χειραποσκευών τους.

- έλεγχο και την παρακολούθηση των παραδιδόμενων αποσκευών,

- έλεγχο του φορτίου και του ταχυδρομείου.

- εκπαίδευση του προσωπικού εδάφους.

- καθορισμό των προδιαγραφών για τους εξοπλισμούς που χρησιμοποιούνται στην εκτέλεση των ανωτέρω ελέγχων.

- ταξινόμηση των όπλων και άλλων αντικειμένων, των οποίων η εισαγωγή στα αεροσκάφη και στις ευαίσθητες περιοχές των αερολιμένων απαγορεύεται.

22. Είναι ωστόσο δυνατόν σε ορισμένες εξαιρετικές περιπτώσεις τα κοινά μέτρα να μην είναι τα κατάλληλα για την αντιμετώπιση μιας συγκεκριμένης απειλής κατά ορισμένων πτήσεων. πρέπει λοιπόν να επιτραπεί στα κράτη μέλη να λαμβάνουν τότε συμπληρωματικά μέτρα για να αντιμετωπίζουν τέτοια συμβάντα. Επειδή αυτό δεν πρέπει να θίξει άσκοπα την ομοιομορφία που έχει συστήσει το Ευρωπαϊκό Συμβούλιο, η ευελιξία πρέπει να υπόκειται σε κοινοτικό μηχανισμό ελέγχου, ο οποίος θα επιτρέπει είτε να προσαρμόζονται τα προληπτικά μέτρα παντού, είτε να τίθεται τέρμα στις εθνικές εναλλακτικές λύσεις που δεν θα είναι δικαιολογημένες.

23. Όπως υπογράμμισε το Συμβούλιο, στα μέτρα της CEAC δεν λαμβάνεται ωστόσο υπόψη η εξέλιξη της απειλής και επομένως άλλα μέτρα θα συμπληρώσουν τα κοινά πρότυπα που θα εκπονεί συν τω χρόνω η CEAC ή άλλοι διεθνείς οργανισμοί, οι οποίοι έχουν αρχίσει εργασίες ανεύρεσης αποτελεσματικών μέτρων για την αντιμετώπιση κάθε ενδεχόμενης απειλής.

24. Πρέπει τέλος να τεθεί σε εφαρμογή ένα αποτελεσματικό σύστημα ελέγχου, το οποίο θα συμβάλει επίσης στη διάδοση των ορθών πρακτικών. Μολονότι έχει δοκιμασθεί σε μικρή κλίμακα (6 έλεγχοι μόνο έχουν πραγματοποιηθεί), ο μηχανισμός που προτείνει η CEAC και έχει ζητήσει το Συμβούλιο Υπουργών Μεταφορών να προωθηθεί σε παγκόσμια κλίμακα (συμπεράσματα του Συμβουλίου της 14ης Σεπτεμβρίου) αποτελεί καλή βάση. Τα κράτη μέλη χρειάζεται να υποδείξουν μία αρχή που θα είναι επιφορτισμένη με το συντονισμό της εφαρμογής των μέτρων και με την εφαρμογή ενός συστήματος ποιοτικού ελέγχου σε επίπεδο κάθε αερομεταφορέα και κάθε αεροδρομίου. Τα συστήματα αυτά ελέγχονται με τη σειρά τους σε κεντρικό επίπεδο από πολυεθνικές ομάδες επιθεωρητών εκπαιδευμένων προς το σκοπό αυτό και των οποίων οι εκθέσεις επιτρέπουν στα κράτη να επανορθώνουν τις αστοχίες και, εφόσον χρειαστεί, στην Επιτροπή να ασκεί τις ευθύνες της ως θεματοφύλακα της συνθήκης. Ο κανονισμός πρέπει επομένως να θέσει τα θεμέλια αυτού του συστήματος « peer review », όπως ζήτησε το Ευρωπαϊκό Συμβούλιο.

25. Σύμφωνα με μία πρώτη αξιολόγηση που έγινε στο δημοσιονομικό δελτίο που επισυνάπτεται στην παρούσα πρόταση, πρέπει να δημιουργηθεί ένα όργανο επιθεώρησης μέσα στο πλαίσιο της Επιτροπής. Το όργανο αυτό θα διαθέτει δικό του προσωπικό (4 άτομα) για να εξασφαλίσει την πλαισίωση και την διοικητική μέριμνα των επιθεωρητών που θα διαθέσουν τα κράτη μέλη, θα δε προέρχεται από τις αρμόδιες αρχές που είναι επιφορτισμένες με την εφαρμογή των εθνικών ελέγχων ποιότητας. Οι επιθεωρητές αυτοί κατανεμημένοι σε δύο ομάδες τεσσάρων ατόμων θα εκτελούν έλεγχο σε 70 έως 80 αερολιμένες ετησίως, ήτοι στο 20% των αερολιμένων της Κοινότητας, ποσοστό που αρκεί για να γίνει διάγνωση όσον αφορά την κατάσταση εφαρμογής των μέτρων ασφαλείας και την ανίχνευση τυχόν ελλείψεων. Το κόστος λειτουργίας αυτού του συστήματος επίβλεψης (προσωπικό, εκπαίδευση και έξοδα αποστολών) θα κατανεμηθεί μεταξύ κρατών μελών και Κοινότητας.

26. Η κατάσταση απαιτεί πάντως, όπως τόνισε το Ευρωπαϊκό Συμβούλιο, άμεση εφαρμογή του συστήματος ελέγχου που περιγράφηκε προηγουμένως, προκειμένου να επαληθεύεται ότι τα κράτη μέλη εφαρμόζουν αποτελεσματικά όλα τα μέτρα που Εγγράφου 30 της CEAC ήδη από τώρα, όπως έχουν αναγγείλει. Η Επιτροπή αποφάσισε λοιπόν να λάβει, σε συνεργασία με τις αρμόδιες διοικήσεις, τα μέτρα που είναι αναγκαία προς το σκοπό αυτό. Θα συγκροτήσει μία ομάδα εμπειρογνωμόνων των κρατών μελών για να οριστικοποιηθούν οι τρόποι των επιθεωρήσεων αυτών και να ενεργοποιηθούν οι αναγκαίοι οικονομικοί και ανθρώπινοι πόροι.

27. Τα μέτρα που περιγράφηκαν προηγουμένως θα επιτρέψουν την ικανοποίηση των περισσότερων από τα αιτήματα του Ευρωπαϊκού Συμβουλίου, εκείνα όμως που σχετίζονται με την εκπαίδευση των πληρωμάτων και τη δυνατότητα πρόσβασης στο θάλαμο διακυβέρνησης απαιτούν άλλα νομικά μέσα, καθόσον δεν αφορούν τα προληπτικά μέτρα που πρέπει να τεθούν σε εφαρμογή στους αερολιμένες. Όπως αναφέρθηκε προηγουμένως, τη στιγμή αυτή βρίσκονται υπό εξέταση από το Συμβούλιο και το Ευρωπαϊκό Κοινοβούλιο προτάσεις της Επιτροπής που καλύπτουν τα σημεία αυτά (βλ. παράγραφο 8). Άλλωστε πρέπει να αρχίσει ένας προβληματισμός σχετικά με την ασφάλεια των τηλεπικοινωνιακών δικτύων που χρησιμοποιούνται στα διάφορα επίπεδα της πολιτικής αεροπορίας, και ιδίως στα πιο ευαίσθητα όπως είναι η διαχείριση της εναέριας κυκλοφορίας.

28. Πρέπει τέλος να διευκρινισθεί ότι η Κοινότητα μπορεί να νομοθετήσει μόνο σε πεδία που αφορούν την επικράτειά της, στην οποία έχει δικαιοδοσία. Δεν μπορεί επομένως να επιβάλλει τα μέτρα στους αερολιμένες τρίτων χωρών για πτήσεις που προσγειώνονται στους αερολιμένες της Κοινότητας ή που χρησιμοποιούν τον εναέριο χώρο των κρατών μελών. Πρέπει επομένως να γίνουν οι απαραίτητες ρυθμίσεις σε διμερές ή πολυμερές επίπεδο για την ασφάλεια της πολιτικής αεροπορίας σε όλο τον κόσμο. Ήδη έχουν αναληφθεί δράσεις προς την κατεύθυνση αυτή στο πλαίσιο της ΔΟΠΑ στην τελευταία συνέλευσή της. Η Κοινότητα και τα κράτη μέλη, σε συμφωνία με τα υπόλοιπα ευρωπαϊκά κράτη μέλη της CEAC, πρότειναν τα πρότυπα που περιέχει το παράρτημα 17 της σύμβασης του Σικάγου να ενισχυθούν και να δοθούν στην ΔΟΠΑ οι εξουσίες που θα της επιτρέψουν να επιβλέπει την αποτελεσματική εφαρμογή τους, εμπνεόμενη από το έργο που έχει επιτελεσθεί προς αυτή την κατεύθυνση στην Ευρώπη. Η Επιτροπή θα προτείνει τα αναγκαία μέτρα για να συνεχισθεί η δράση αυτή σε όλα τα απαιτούμενα επίπεδα.

29. Με την επιφύλαξη των μέτρων που περιγράφονται προηγουμένως, η ανάπτυξη των μελλοντικών τεχνολογιών πρέπει να επιδιωχθεί έτσι ώστε να επιτραπεί καλύτερη πρόληψη και να εκπονηθούν νέα διορθωτικά μέτρα που θα εφαρμοστούν προοδευτικά. Η έρευνα στο πεδίο της τεχνολογίας για καλύτερο εξοπλισμό ασφάλειας των αερολιμένων και ασφαλή αεροναυτικά τηλεπικοινωνιακά δίκτυα, καθώς και οι τεχνολογίες των αερομεταφερόμενων συστημάτων (π.χ. αναλυτικό σύστημα του αεροσκάφους κατά των συγκρούσεων [6]). Μια ειδική ερευνητική δραστηριότητα θα συμπεριληφθεί στο Έκτο πρόγραμμα πλαίσιο Ε&ΤΑ προς την κατεύθυνση αυτή. Τα μελλοντικά συστήματα πρέπει να είναι συμβατά με την αυξανόμενη ανάγκη αερομεταφορών.

[6] Π.χ. Συνήθως τα περισσότερα εμπορικά αεροσκάφη είναι εξοπλισμένα με ηλεκτρονικά συστήματα κατά των συγκρούσεων όπως το GPWS (Ground Proximity Warning System - για την αποφυγή συγκρούσεων στο έδαφος) και το TCAS (Traffic alert and Collision Avoidance System - για την πρόληψη σύγκρουσης στον αέρα) και το SMGCS (Surface Movement and Guidance Control System - για την καθοδήγηση τροχοδρομούμενου αεροσκάφους). Το ερευνητικό έργο πρέπει επίσης να έχει ως αντικείμενο το σχεδιασμό ενός αερόφερτου συστήματος κατά των συγκρούσεων με αντικείμενα κατασκευασμένα από τον άνθρωπο.

Συμπεράσματα

Τα πρόσφατα συμβάντα δείχνουν ότι όλα τα κράτη μέλη υφίστανται πλέον την ίδια τρομοκρατική απειλή και πρέπει επομένως να ανταποκριθούν συλλογικά με την αποτελεσματική και ενιαία εφαρμογή κοινών προληπτικών μέτρων βασισμένων στις εργασίες της CEAC.

Ο καλύτερος τρόπος να αντιμετωπισθεί το πρόβλημα είναι να γίνει χρήση των εξουσιών της Κοινότητας, οι οποίες έχουν ήδη φέρει αποτελέσματα σε πολλούς άλλους τομείς όπου τίθενται παρεμφερή προβλήματα, και να αναληφθεί δράση στον τομέα της ασφάλειας των αερομεταφορών όπως έχει συστήσει το Ευρωπαϊκό Συμβούλιο.

Η Επιτροπή καλεί λοιπόν το Ευρωπαϊκό Κοινοβούλιο και το Συμβούλιο να εγκρίνουν το σχέδιο κανονισμού που επισυνάπτεται το οποίο θεσπίζει κοινά πρότυπα για την ασφάλεια της πολιτικής αεροπορίας, δίνει στην Επιτροπή τις απαραίτητες εξουσίες για να λάβει τα εκτελεστικά μέτρα που θα διευκολύνουν την εφαρμογή των προτύπων αυτών και θεσπίζει συλλογικό μηχανισμό ελέγχου εφαρμογής των μέτρων.

Παράλληλα, η Επιτροπή θα διενεργεί συνεχώς αμοιβαίο έλεγχο της αποτελεσματικής και ομοιόμορφης εφαρμογής των μέτρων ασφάλειας των αερομεταφορών. Προτείνει επίσης τα μέτρα που πρέπει να ληφθούν για να εξασφαλισθεί η προστασία των πολιτών της Ευρωπαϊκής Ένωσης ανά τον κόσμο χάρις σε κατάλληλες διμερείς ή πολυμερείς ρυθμίσεις.

2001/0234 (COD)

Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση κοινών κανόνων στο πεδίο της ασφάλειας της πολιτικής αεροπορίας

(Κείμενο που ενδιαφέρει τον ΕΟΧ)

TΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη ίδρυσης της Ευρωπαϊκής Κοινότητας, και ιδίως το άρθρο 80 παράγραφος 2,

την πρόταση της Επιτροπής [7],

[7] ΕΕ C , , σ. .

τη γνώμη της Οικονομικής και Κοινωνικής Επιτροπής [8],

[8] ΕΕ C , , σ. .

τη γνώμη της Επιτροπής των Περιφερειών [9],

[9] ΕΕ C , , σ. .

Ενεργώντας σύμφωνα με τη διαδικασία που ορίζει το άρθρο 251 της συνθήκης [10],

[10] ΕΕ C , , σ. .

Εκτιμώντας τα εξής:

(1) Οι εγκληματικές ενέργειες που διαπράχθηκαν στη Νέα Υόρκη και την Ουάσιγκτον στις 11 Σεπτεμβρίου 2001 δείχνουν ότι η τρομοκρατία είναι μια από τις μεγαλύτερες απειλές των ιδεωδών της δημοκρατίας και της ελευθερίας και των αξιών της ειρήνης, οι οποίες αποτελούν και τον πυρήνα της Ευρωπαϊκής Ένωσης.

(2) Πρέπει να εξασφαλίζεται ανά πάσα στιγμή υψηλό και ενιαίο επίπεδο προστασίας των ευρωπαίων πολιτών στην πολιτική αεροπορία με την πρόληψη των παράνομων ενεργειών.

(3) Με την επιφύλαξη των μέτρων που πρόκειται να ληφθούν βάσει του τίτλου 6 της συνθήκης για την Ευρωπαϊκή Ένωση, ο ανωτέρω στόχος πρέπει να επιτευχθεί με τη θέσπιση κοινών κανόνων για την ασφάλεια της πολιτικής αεροπορίας και τη λήψη μέτρων που θα εξασφαλίζουν αποτελεσματική και ενιαία εφαρμογή των κανόνων αυτών στην Κοινότητα. πρέπει επίσης να παραχωρηθούν στην Επιτροπή εκτελεστικές εξουσίες προκειμένου να εκδώσει τα σχετικά λεπτομερή μέτρα εφαρμογής τους.

(4) Οι κοινοί κανόνες ασφαλείας των αερομεταφορών πρέπει να είναι πλήρως συμβιβάσιμοι με το Χάρτη Θεμελιωδών Δικαιωμάτων της Ευρωπαϊκής Ένωσης.

(5) Δεν υφίσταται η ίδια απειλή για τις διάφορες αεροπορικές δραστηριότητες. είναι επομένως αναγκαίο η λεπτομερής εφαρμογή των μέτρων να προσαρμόζεται αναλόγως στις ιδιαίτερες περιστάσεις κάθε δραστηριότητας.

(6) Η Σύμβαση Διεθνούς Πολιτικής Αεροπορίας που υπογράφηκε στο Σικάγο στις 7 Δεκεμβρίου 1944 προβλέπει ελάχιστα πρότυπα ασφαλείας της πολιτικής αεροποιρίας.

(7) Επειδή είναι πολυποίκιλλα τα μέρη που υπεισέρχονται στην εφαρμογή των μέτρων ασφαλείας σε εθνικό επίπεδο, είναι αναγκαίο κάθε κράτος μέλος να υποδείξει μια αρμόδια αρχή που θα είναι υπεύθυνη για το συντονισμό και την παρακολούθηση εφαρμογής των προγραμμάτων ασφαλείας των αερομεταφορών.

(8) Κάθε κράτος μέλος θα έχει την απαραίτητη ευελιξία να αναπροσαρμόζει το δικό του πρόγραμμα ασφαλείας σε ειδικές περιστάσεις, το οποίο θα εξετάζει δεόντως η Επιτροπή προκειμένου να εξασφαλίζεται ότι τα συγκεκριμένα μέτρα δεν υπερβαίνουν τα αναγκαία και ενδεδειγμένα για την αντιμετώπιση αυτών των ειδικών περιστάσεων.

(9) Η αποτελεσματική και ενιαία εφαρμογή των μέτρων ασφαλείας απαιτεί να καταρτισθούν σε εθνικό επίπεδο κατάλληλα συστήματα ελέγχου και να διοργανώνονται συλλογικοί έλεγχοι peer review υπό την εποπτεία της Επιτροπής, έτσι ώστε να επαληθεύεται η αποτελεσματικότητα κάθε εθνικού συστήματος.

(10) Σύμφωνα με το άρθρο 2 της απόφασης 1999/468/EΚ του Συμβουλίου της 28ης Ιουνίου 1999 για τον καθορισμό των διαδικασιών άσκησης των αρμοδιοτήτων που ανατίθενται στην Επιτροπή, τα μέτρα εφαρμογής του παρόντος κανονισμού πρέπει να εκδοθούν με τη διαδικασία που προβλέπεται στο άρθρο 3 ή 5 της εν λόγω απόφασηςαναλόγως της περίπτωσης.

(11) Σύμφωνα με τις αρχές της επικουρικότητας και της αναλογικότητας που ορίζει το άρθρο 5 της συνθήκης, οι στόχοι της προτεινόμενης δράσης, και συγκεκριμένα η εκπόνηση και η ενιαία εφαρμογή των κοινών κανόνων στο πεδίο της ασφάλειας των αερομεταφορών, δεν είναι δυνατόν να επιτευχθούν από κάθε κράτος μέλος μεμονωμένα αλλά, λόγω του πανευρωπαϊκού πεδίου εφαρμογής του παρόνος κανονισμού, είναι δυνατόν να επιτευχθούν από την Κοινότητα. Ο παρών κανονισμός περιορίζεται στα ελάχιστα απαιτούμενα για να επιτευχθούν οι στόχοι αυτοί και δεν υπερβαίνει τα απολύτως αναγκαία προς το σκοπό αυτό.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Στόχοι

1. Κύριος στόχος του παρόντος κανονισμού είναι να διασφαλισθεί υψηλό επίπεδο ασφαλείας με την ανάληψη προληπτικής δράσης κατά των παράνομων παρεμβάσεων στην πολιτική αεροπορία.

2. Άλλοι στόχοι είναι:

(α) να διευκολυνθεί η ελεύθερη κυκλοφορία εμπορευμάτων και προσώπων με την ενιαία επιβολή κοινών προτύπων.

(β) να διαμορφωθεί η βάση ενιαίας εφαρμογής των σχετικών διατάξεων της σύμβασης του Σικάγου, με την εγγύηση ότι οι διατάξεις του Παραρτήματος 17 θα ληφθούν δεόντως υπόψη στον παρόντα κανονισμό και στα μέτρα εφαρμογής του.

3. Tα μέτρα με τα οποία θα επιτευχθούν οι στόχοι που τίθενται στις παραγράφους 1 και 2 είναι:

(α) καθορισμός κοινών προτύπων για τα μέτρα ασφαλείας στους αερολιμένες και τεχνικών προδιαγραφών για τον εξοπλισμό υποστήριξης της ασφαλείας των αερομεταφορών.

(β) διαμόρφωση κατάλληλων μηχανισμών παρακολούθησης της συμμόρφωσης.

Άρθρο 2 Ορισμοί

Για το σκοπό του παρόντος κανονισμού, νοείται ως:

(α) "Aεροναυτιλιακή ευκολία", η συγκεκριμένη μονάδα που χρησιμοποείται για την παροχή υπηρεσιών αναγκαίων για τη διευκόλυνση της αεροναυτιλίας, όπως είναι η διαχείριση της εναέριας κυκλοφορίας, η μετεωρολογία και οι τηλεπικοινωνίες.

(β) "Aερολιμένας", κάθε περιοχή κράτους μέλους ανοικτή στις εμπορικές αεροπορικές μεταφορές.

(γ) "Σύμβαση του Σικάγου", η σύμβαση Διεθνούς Πολιτικής Αεροπορίας και τα παραρτήματά της που υπογράφηκε στο Σικάγο στος 7 Δεκεμβρίου 1944.

(δ) "ασφάλεια", ο συνδυασμός μέτρων και ανθρώπινων και φυσικών πόρων με σκοπό την προστασία της πολιτικής αεροπορίας από παράνομες ενέργειες.

Άρθρο 3 Πεδίο εφαρμογής

Τα μέτρα που περιγράφονται στον παρόντα κανονισμό εφαρμόζονται σε όλους τους αερολιμένες και τις υπόλοιπες αεροναυτιλιακές εγκαταστάσεις που βρίσκονται στο έδαφος των κρατών μελών.

Άρθρο 4 Κοινά πρότυπα

1. Tα κοινά πρότυπα για τα μέτρα ασφαλείας στους αερολιμένες και για τις τεχνικές προδιαγραφές του εξοπλισμού υποστήριξης της ασφάλειας των αερομεταφορών καθορίζονται στο παράρτημα.

2. Tα μέτρα που είναι αναγκαία για την εφαρμογή και την τεχνική προσαρμογή των κοινών προτύπων και των τεχνικών προδιαγραφών που αναφέρονται στην παράγραφο 1 αποφασίζονται με τη διαδικασία που ορίζει το άρθρο 8 παράγραφος 3, λαμβανομένων δεόντως υπόψη των διαφόρων τύπων δραστηριότητας.

Άρθρο 5 Εθνικό πρόγραμμα ασφαλείας στην πολιτική αεροπορία

1. Κάθε κράτος μέλος θεσπίζει εθνικό πρόγραμμα ασφαλείας προκειμένου να εξασφαλίσει την εφαρμογή των κοινών προτύπων που αναφέρονται στο άρθρο 4 παράγραφος 1 και των μέτρων που θα ληφθούν βάσει του άρθρου 4 παράγραφος 2 έως την ημερομηνία που προδιαγράφεται για τα μέτρα αυτά.

2. Κάθε κράτος μέλος ορίζει μια αρμόδια αρχή που είναι υπεύθυνη για το συντονισμό και την παρακολούθηση της εφαρμογής του προγράμματος ασφαλείας.

Άρθρο 6 Αυστηρότερα μέτρα

Τα κράτη μέλη μπορούν να εφαρμόζουν μέτρα αυστηρότερα έκείνων που θεσπίζει ο παρών κανονισμός. Στην περίπτωση αυτή, κοινοποιούν στην Επιτροπή και στα υπόλοιπα κράτη μέλη τη φύση των μέτρων και την αιτιολόγησή τους. Εάν η Επιτροπή κρίνει ότι τα μέτρα εισάγουν διακρίσεις ή είναι ασκόπως περιοριστικά και δεν δικαιολογούνται από τις ιδιαίτερες περιστάσεις, μπορεί να αποφασίσει, σύμφωνα με τις διαδικασίες που ορίζει το άρθρο 8 παράγραφος 2, την ανάκληση των μέτρων.

Άρθρο 7 Παρακολούθηση της συμμόρφωσης

1. Οι προδιαγραφές του συστήματος ελέγχου της ποιότητας που πρέπει να εφαρμόζονται από τα κράτη μέλη αποφασίζονται σύμφωνα με τη διαδικασία που ορίζει το άρθρο 8 παράγραφος 3. Το εν λόγω σύστημα βασίζεται στις βέλτιστες πρακτικές και επιτρέπει ταχεία ανίχνευση και επανόρθωση των αστοχιών.

2. Η Επιτροπή διενεργεί, σε συνεργασία με τις αρμόδιες αρχές, επιθεωρήσεις για την παρακολούθηση της εφαρμογής των διατάξεων του παρόντος κανονισμού από τα κράτη μέλη. Οι διαδικασίες διενέργειας των επιθεωρήσεων αυτών αποφασίζονται σύμφωνα με τη διαδικασία που ορίζει το άρθρο 8 παράγραφος 3.

3. Οι υπάλληλοι που εξουσιοδοτούνται από την Επιτροπή να διενεργούν επιθεωρήσεις βάσει της παραγράφου 2 ανωτέρω ασκούν τις εξουσίες τους κατόπιν έκδοσης σχετικής αδείας, στην οποία αναγράφεται αναλυτικά το αντικείμενο, ο σκοπός της επιθεώρησης και η ημερομηνία έναρξής της. Σε εύθετο χρόνο πριν την επιθεώρηση, η Επιτροπή ενημερώνει το ενδιαφερόμενο κράτος μέλος για την επιθεώρηση και τα στοιχεία ταυτότητας των εντεταλμένων υπαλλήλων. Tο ενδιαφερόμενο κράτος μέλος αποδέχεται να υποβληθεί σε αυτές τις επιθεωρήσεις και εξασφαλίζει ότι οι ενεχόμενοι φορείς ή άτομα αποδέχονται επίσης να υποβληθούν σε επιθεωρήσεις.

4. Οι εκθέσεις των επιθεωρήσεων κοινοποιούνται από την Επιτροπή στο ενδιαφερόμενο κράτος μέλος, το οποίο εντός τριών μηνών από την κοινοποίηση αναφέρουν τα μέτρα που έλαβε για την επανόρθωση τυχόν ελλείψεων. Η έκθεση και η απάντηση της αρμόδιας αρχής κοινοποιούνται στην επιτροπή που θεσπίζεται βάσει του άρθρου 8 παράγραφος 1.

5. Οι εκθέσεις των επιθεωρήσεων και η απάντηση των κρατών μελών είναι εμπιστευτικές.

Άρθρο 8 Επιτροπή

1. Η Επιτροπή επικουρείται από επιτροπή απαρτιζόμενη από αντιπροσώπους των κρατών μελών, της οποίας προεδρεύει ο αντιπρόσωπος της Επιτροπής.

2. Όταν γίνεται παραπομπή στην παρούσα παράγραφο, ισχύει η συμβουλευτική διαδικασία που ορίζεται στο άρθρο 3 της απόφασης 1999/468/EΚ σε συνδυασμό με τα άρθρα 7 και 8 αυτής.

3. Όταν γίνεται παραπομπή στην παρούσα παράγραφο, ισχύει η κανονιστική διαδικασία που ορίζεται στο άρθρο 5 της απόφασης 1999/468/EΚ σε συνδυασμό με τα άρθρα 7 και 8 αυτής.

4. Η περίοδος που προβλέπεται στο άρθρο 5 παράγραφος 6 της απόφασης 1999/468/EΚ είναι διάρκειας ενός μηνός.

Άρθρο 9 Δημοσίευση πληροφοριών

Η Επιτροπή δημοσιεύει κάθε χρόνο έκθεση σχετικά με την εφαρμογή του παρόντος κανονισμού και με την κατάσταση της ασφάλειας των αερομεταφορών στην Κοινότητα, όπου αναφέρει τα συναγόμενα συμπεράσματα από τις εκθέσεις των επιθεωρήσεων.

Άρθρο 10 Έναρξη ισχύος

Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

Κοινά πρότυπα για μέτρα ασφαλείας και τεχνικές προδιαγραφές εξοπλισμού υποστήριξης της πολιτικής αεροπορίας

1. ΜΕΤΡΑ ΑΣΦΑΛΕΙΑΣ ΣΤΟΥΣ ΑΕΡΟΛΙΜΕΝΕΣ

1.1 Απαιτήσεις σχεδιασμού των αερολιμένων

Στο σχεδιασμό ή την κατάστρωση αερολιμένων, τερματικών σταθμών επιβατών, τερματικών σταθμών φορτίου και άλλων κτιρίων των αερολιμένων που έχουν άμεση πρόσβαση στο χώρο ελιγμών λαμβάνονται υπόψη οι βασικές απαιτήσεις που συνδέονται με:

α) τα μέτρα ασφαλείας για τους επιβάτες και τις χειραποσκευές τους, τον έλεγχο αποσκευών και την αναγνώρισή τους.

β) τα μέτρα ασφαλείας για το φορτίο, τα επείγοντα δέματα, το ταχυδρομείο και την τροφοδοσία.

γ) την προστασία και την ελεγχόμενη πρόσβαση σε:

i) στεγανές τερματικές περιοχές,

ii) ανεξάρτητες τερματικές περιοχές για τον έλεγχο και την επιβίβαση επιβατών υψηλού κινδύνου,

iii) χώρο ελιγμών, και

iv) άλλες ειδικές ευαίσθητες περιοχές και εγκαταστάσεις. και

δ) την αποτελεσματική χρήση του εξοπλισμού ασφαλείας.

1.2 Έλεγχος της πρόσβασης στο χώρο ελιγμών, σε άλλες υπό περιορισμό περιοχές του αερολιμένα και στο αεροσκάφος

1.2.1 Όρια μεταξύ αστικής περιοχής και χώρου ελιγμών

Χαράσσονται όρια μεταξύ αστικής περιοχής και χώρου ελιγμών. Οι διελεύσεις από τα όρια αυτά προστατεύονται με φυλασσόμενες εξόδους ή/και ασφαλιζόμενες ή φυλασσόμενες θύρες, οι οποίες επιθεωρούνται σε τακτά χρονικά διαστήματα.

1.2.2 Περιοχές τερματικών σταθμών

Όλες οι περιοχές τερματικών σταθμών που είναι προσβάσιμες από το κοινό επιτηρούνται. Οι τερματικοί σταθμοί περιπολούνται και το προσωπικό ασφαλείας επιτηρεί τους επιβάτες και τα λοιπά πρόσωπα. Οι αερομεταφορείς οφείλουν να ασκούν έλεγχο στις περιοχές που τους έχουν παραχωρηθεί στην πλευρά της αστικής περιοχής και στους επιβάτες τους στο χώρο ελιγμών. Προς το σκοπό αυτό τους παρέχεται βοήθεια.

1.2.3 Άλλες περιοχές για το κοινό

Προβλέπονται μέσα ελέγχου της πρόσβασης σε περιοχές για το κοινό οι οποίες βρίσκονται κοντά στις περιοχές κίνησης των αεροσκαφών (χώροι πανοραμικής θέας, ξενοδοχεία αερολιμένα και χώροι στάθμευσης των αυτοκινήτων). Λαμβάνονται επίσης μέτρα για να εξασφαλισθεί ότι αυτοί οι χώροι μπορούν να κλείνουν γρήγορα σε περίπτωση μεγάλης απειλής. Φύλακες ασφαλείας περιπολούν τις περιοχές αυτές όταν είναι ανοικτές στο κοινό.

1.2.4 Έλεγχος της πρόσβασης στο χώρο ελιγμών

1.2.4.1 Η πρόσβαση στο χώρο ελιγμών και σε άλλες υπό περιορισμό περιοχές ελέγχονται συνεχώς έτσι ώστε να εξασφαλίζεται ότι κανένα μη εξουσιοδοτημένο άτομο δεν μπορεί να προσέλθει στις περιοχές αυτές και ότι κανένα αντικείμενο, το οποίο μπορεί να χρησιμοποιηθεί σε παράνομη ενέργεια, δεν μπορεί να εισαχθεί σε αεροσκάφος. Ενδεικτικός κατάλογος των αντικειμένων αυτών δίδεται στο Προσάρτημα Α.

1.2.4.2 Στους αερολιμένες, όπου ο αριθμός εργαζομένων δεν επιτρέπει την άμεση αναγνώριση των στοιχείων όλου του προσωπικού, εκδίδονται δελτία ταυτότητας σε όλο το προσωπικό που εργάζεται στον αερολιμένα ή το επισκέπτεται συχνά (συμπεριλαμβανομένων των υπαλλήλων του αεροδρομίου και των αερομεταφορέων και των υπαλλήλων άλλων οργανισμών). Το δελτίο ταυτότητας φέρει φωτογραφία του κατόχου και ένδειξη - με κωδικό χρώμα ή άλλο τρόπο - των περιοχών του αερολιμένα στους οποίους ο κάτοχος επιτρέπεται να έχει πρόσβαση. Το δελτίο ταυτότητας είναι εσώκλειστο σε διαφανές, αδιάβροχο κάλυμμα και μπορεί να φέρεται ως αναγνωριστικό έμβλημα. Το δελτίο είναι περιορισμένης διάρκειας ισχύος. Ο έλεγχος των υπαλλήλων είναι σκόπιμος βάσει του δελτίου ταυτότητος αλλά ούτως ή άλλως συνιστάται στους εργοδότες να προβαίνουν σε κατάλληλους ελέγχους πριν την πρόσληψη του προσωπικού τους.

1.2.4.3 Το δελτίο ταυτότητος πρέπει να φέρεται πάντοτε σε ευδιάκριτο σημείο.

1.2.4.4 Η διαχείριση του αερολιμένα εκδίδει άδειες εισόδου για τα οχήματα κινούνται μεταξύ χώρου ελιγμών και αστικής περιοχής. Η άδεια εισόδου είναι ειδική για κάθε όχημα και τοποθετείται σε αυτό σε ευδιάκριτο σημείο. Τα υπόλοιπα οχήματα που ζητούν πρόσβαση στο χώρο ελιγμών γίνονται δεκτά μόνον εφόσον υποβληθούν σε έλεγχο και εκδοθεί σχετική προσωρινή άδεια εισόδου. Εξαιρούνται των απαιτήσεων αυτών μόνον τα οχήματα έκτακτων αποστολών.

1.2.4.5 Τα δελτία ταυτότητας και οι άδειες εισόδου των οχημάτων ελέγχονται σε όλα τα σημεία πρόσβασης στον χώρο ελιγμών, είτε οπτικά από το προσωπικό ασφαλείας είτε ηλεκτρονικά από αυτόματο σύστημα εξίσου αποτελεσματικό.

1.2.4.6 Τα οχήματα και η τροφοδοσία που κινούνται στο χώρο ελιγμών ή σε άλλες υπό περιορισμό περιοχές ελέγχονται επιλεκτικά.

1.2.5 Πρόσθετα μέτρα ασφαλείας στους χώρους στάθμευσης των αεροσκαφών και σε άλλες περιοχές υπό περιορισμό

1.2.5.1 Ο χώρος στάθμευσης των αεροσκαφών, οι υπόλοιπες επιχειρησιακές περιοχές, η περίφραξη και οι παρακείμενες εκτός περίφραξης περιοχές, συμπεριλαμβανομένων εκείνων που είναι σε άμεση γειτνίαση με το όριο του διαδρόμου προσγείωσης-απογείωσης και των τροχοδρόμων, περιπολούνται συχνά με διακύμανση των ωρών, των διαδρομές και των διαδικασιών.

1.2.5.2 Οι χώροι στάθμευσης των αεροσκαφών και οι λοιποί χώροι στάθμευσης φωτίζονται κατάλληλα, ο δε φωτισμός συμπεριλαμβάνει ειδικά ευαίσθητα τμήματα της περιμέτρου του αερολιμένα.

1.2.5.3 Οι περιοχές τεχνικής φύσεως και συντήρησης προστατεύονται με περίφραξη, φύλακες, περιπολίες και έλεγχο της εισόδου με δελτία ταυτότητος και άδειες εισόδου των οχημάτων. Παρεμφερή μέτρα λαμβάνονται για την προστασία της περιμέτρου και άλλων εγκαταστάσεων όπως οι σταθμοί παραγωγής ισχύος, οι ηλεκτρικοί υποσταθμοί, οι πύργοι ελέγχου και άλλα κτίρια που χρησιμοποιούνται από τις υπηρεσίες εναέριας κυκλοφορίας, και οι εγκαταστάσεις καυσίμων και επικοινωνιών. Ειδικές προφυλάξεις λαμβάνονται για την πρόληψη κατά της απόπειρας δολιοφθοράς στις εγκαταστάσεις καυσίμων και επικοινωνιών.

1.2.6 Έλεγχοι πριν την αναχώρηση και έλεγχοι ανταποκρίσεων

1.2.6.1 Διενεργούνται έλεγχοι ασφαλείας πριν την αναχώρηση των πτήσεων για την ανεύρεση όπλων, εκρηκτικών και δολιοφθοράς ή άλλων επικίνδυνων διατάξεων που ενδεχομένως έχουν εισαχθεί στο αεροσκάφος.

1.2.6.2 Εφαρμόζονται μέτρα και μέσα ασφαλείας προκειμένου να διασφαλίζεται ότι δεν έχουν αφεθεί όπλα, εκρηκτικά ή άλλες επικίνδυνες διατάξεις από αποβιβαζόμενους επιβάτες του αεροσκάφους, το οποίο πραγματοποιεί ενδιάμεσο σταθμό.

1.2.6.3 Τοποθετούνται κατάλληλα συστήματα ασφαλείας για την αναγνώριση επιβατών των ανταποκρίσεων που αποβιβάζονται και δεν επιβιβάζονται και πάλι στο αεροσκάφος στον ενδιάμεσο σταθμό. Οι χειραποσκευές και οι ελεγμένες αποσκευές των εν λόγω επιβατών δεν μεταφέρονται.

1.2.7 Έλεγχος πρόσβασης σε σταθμευμένο αεροσκάφος

Η ευθύνη για τον έλεγχο πρόσβασης σε σταθμευμένο αεροσκάφος αποδίδεται συγκεκριμένα. Όταν τα αεροσκάφη δεν επιτηρούνται, οι θύρες τους πρέπει να είναι κλειστές και να έχουν αφαιρεθεί οι βαθμίδες ή να έχουν αποσυρθεί οι γέφυρες επιβίβασης. Όταν εξετάζεται ο τρόπος ελέγχου της πρόσβασης στο αεροσκάφος, μπορούν να ληφθούν υπόψη τα μέτρα που έχουν προβλέψει οι αερολιμενικές αρχές για την προστασία της περιοχής στην οποία σταθμεύει το αεροσκάφος (το αεροσκάφος πρέπει να σταθμεύει όποτε είναι δυνατόν μακριά από την περίφραξη ή άλλα εύκολα προσπελάσιμα εμπόδια σε καλά φωτισμένες περιοχές).

1.2.8 Μέτρα ασφαλείας για την ιδιωτική αεροπορία

1.2.8.1 Τα αεροσκάφη της ιδιωτικής αεροπορίας που χρησιμοποιούν διεθνείς αερολιμένες δεν σταθμεύουν σε άμεση γειτνίαση με αεροσκάφη που υπόκεινται στα προγράμματα ασφαλείας, προκειμένου να αποφεύγεται η διακύβευση των διατάξεων των προγραμμάτων αυτών.

1.2.8.2 Λαμβάνονται μέτρα για τον διαχωρισμό των επιβατών τακτικών ή έκτακτων αεροπορικών πτήσεων που έχουν υποβληθεί σε έλεγχο από τους επιβαίνοντες του αεροσκάφους της ιδιωτικής αεροπορίας, με βάση τις εξής αρχές και μεθόδους.

α) στους κύριους αερολιμένες που εξυπηρετούν τακτικές ή έκτακτες αερομεταφορές υπάρχει ειδική διαμόρφωση του χώρου ή/και λαμβάνονται μέτρα ασφαλείας προκειμένου να αποφεύγεται η ανάμειξη των αναχωρούντων και αφιχθέντων επιβατών αεροσκάφους της ιδιωτικής αεροπορίας με άλλους επιβάτες που ήδη έχουν υποβληθεί σε έλεγχο.

β) εφόσον είναι δυνατόν, οι αναχωρούντες και οι αφιχθέντες επιβάτες αεροσκάφους της ιδιωτικής αεροπορίας διέρχονται από ανεξάρτητο τερματικό σταθμό της ιδιωτικής αεροπορίας και, επίσης, όταν επιβιβάζονται ή αποβιβάζονται στο χώρο στάθμευσης του αεροσκάφους, είτε διαχωρίζονται από άλλους επιβάτες που έχουν ήδη υποβληθεί σε έλεγχο, είτε μεταφέρονται με ειδικό λεωφορείο ή πούλμαν είτε είναι υπό συνεχή επιτήρηση.

γ) εφόσον δεν υπάρχει ανεξάρτητος τερματικός σταθμός, οι επιβάτες της ιδιωτικής αεροπορίας είτε:

i) διέρχονται από ανεξάρτητο χώρο του κτιρίου του τερματικού σταθμού και συνοδεύονται ή μεταφέρονται με λεωφορείο/πούλμαν από και προς το αεροσκάφος τους στο χώρο στάθμευσης. ή

ii) όταν είναι αναπόφευκτη η διέλευση από στεγανές περιοχές του κτιρίου του τερματικού σταθμού, υπόκεινται σε έλεγχο ασφαλείας πριν την είσοδό τους στην στεγανή περιοχή, ή

iii) υπόκεινται σε άλλα μέτρα ασφαλείας με τα οποία επιτυγχάνεται το ίδιο αποτέλεσμα συναρτήσει των τοπικών συνθηκών.

1.3 Μέτρα ασφαλείας για επιβάτες, αποσκευές, ταχυδρομείο και φορτίο

1.3.1 Έλεγχος επιβατών και χειραποσκευών

1.3.1.1 Έλεγχος επιβατών

Όλοι οι αναχωρούντες επιβάτες και οι χειραποσκευές τους υποβάλλονται σε έλεγχο ασφαλείας πριν την αναχώρησή τους με διεθνή τακτική και έκτακτη αεροπορική πτήση έτσι ώστε να διασφαλίζεται ότι δεν μεταφέρεται στο αεροσκάφος κανένα αντικείμενο που μπορεί να χρησιμοποιηθεί σε παράνομη ενέργεια. Ενδεικτικός κατάλογος των αντικειμένων αυτών δίδεται στο Προσάρτημα Α.

1.3.1.2 Έρευνα ή έλεγχος επιβατών

Ο έλεγχος επιβατών πραγματοποιείται είτε διά χειρός είτε με μεταλλικό εξοπλισμό ανίχνευσης. Ο έλεγχος μπορεί να πραγματοποιείται στην έξοδο αναχώρησης ή να πραγματοποιείται κεντρικά στην είσοδο μιας στεγανής περιοχής. Ωστόσο, ο κεντρικός έλεγχος δεν εφαρμόζεται σε τερματικούς σταθμούς όπου οι επιβάτες που φθάνουν, οι οποίοι δεν έχουν ελεγχθεί κατά την αναχώρηση σύμφωνα με τις βασικές απαιτήσεις που παρόντος εγγράφου, πρέπει να εισέλθουν στις ίδιες περιοχές με τους αναχωρούντες επιβάτες που έχουν ήδη ελεγχθεί.

1.3.1.3 Διαχωρισμός ελεγμένων και μη ελεγμένων επιβατών

Οι ρυθμίσεις ασφαλείας στους αερολιμένες αποτρέπουν την ανάμειξη αναχωρούντων επιβατών με αφιχθέντες επιβάτες μετά το σημείο ελέγχου. Όταν οι επιβάτες δεν μπορούν να διαχωρισθούν, και οι αφιχθέντες επιβάτες έχουν επιβιβασθεί στο αεροσκάφος τους σε αερολιμένα όπου τα μέτρα ασφαλείας δεν πληρούν τις βασικές απαιτήσεις του παρόντος εγγράφου, δεν επιτρέπεται στους αφιχθέντες επιβάτες:

α) να αναμειγνύονται με ελεγμένους αναχωρούντες επιβάτες, εκτός εάν υποβληθούν σε κατάλληλο έλεγχο ασφαλείας. ή

β) να μετεπιβιβάζονται σε άλλη πτήση πριν υποβληθούν σε έλεγχο ασφαλείας.

1.3.1.4 Μέτρα ασφαλείας για δυνητικά ενοχλητικούς επιβάτες

α) Λαμβάνονται ειδικά μέτρα ασφαλείας για την αεροπορική μεταφορά των εξής τριών ομάδων δυνητικά ενοχλητικών επιβατών:

i) Απελαθέντες

Άτομα, τα οποία αρχικά έγιναν νομίμως δεκτά σε ένα κράτος, ή εισήλθαν παράνομα σε ένα κράτος, και τα οποία έχουν πλέον επίσημα την εντολή των αρμοδίων αρχών να εγκαταλείψουν το εν λόγω κράτος.

ii) Άτομα με απαγόρευση εισόδου

Τα άτομα, των οποίων η είσοδος σε ένα κράτος έχει απορριφθεί από τις αρμόδιες αρχές, και μεταφέρονται και πάλι στο κράτος αναχώρησής τους, είτε σε οιοδήποτε άλλο κράτος όπου τα άτομα αυτά είναι δεκτά.

iii) Άτομα υπό κράτηση

Τα άτομα τα οποία είτε έχουν συλληφθεί ή καταδικασθεί από δικαστήρια και πρέπει να μεταφερθούν σε άλλο κράτος για νομικούς λόγους.

β) Οι αρμόδιες αρχές (αστυνομία, υπηρεσίες μετανάστευσης ή/και φυλακών) κοινοποιούν γραπτώς προς τον ενδιαφερόμενο αερομεταφορέα αρκετά πριν πότε προγραμματίζουν την επιβίβαση επιβατών, ικανών να δημιουργήσουν προβλήματα. Ο ενδιαφερόμενος αερομεταφορέας οφείλει να ενημερώσει τον κυβερνήτη του αντίστοιχου αεροσκάφους.

γ) Η γραπτή κοινοποίηση προς τον αερομεταφορέα και τον κυβερνήτη του αεροσκάφους σύμφωνα με την παράγραφο β) ανωτέρω περιέχει τα εξής στοιχεία:

i) στοιχεία ταυτότητας του ατόμου.

ii) λόγο μεταφοράς του.

iii) συνοδό(ούς), εφόσον προβλέπεται.

iv) εκτίμηση των κινδύνων από τις αρμόδιες αρχές.

v) προηγούμενη κράτηση θέσης, εφόσον απαιτείται. και

vi) φύση των διαθέσιμων εγγράφων.

δ) Τηρούνται τα εξής πρόσθετα μέτρα ασφαλείας:

i) αυστηρή έρευνα των επιβατών που δυνητικά μπορούν να δημιουργήσουν προβλήματα και των αποσκευών τους,

ii) επιβίβασή τους πριν τους υπόλοιπους επιβάτες.

iii) η κράτηση θέσης δεν γίνεται στα καθίσματα επί του διαδρόμου ή στα καθίσματα δίπλα σε εξόδους κινδύνου.

iv) δεν τους παρέχεται οινοπνευματώδες ποτό.

v) διατίθεται επαρκής αριθμός συνοδών, εφόσον προβλέπεται.

vi) οι συνοδοί πρέπει να είναι σε θέση να συνομιλούν με το πλήρωμα του αεροσκάφους.

vii) δεν δημοσιοποιείται το ωράριο της πτήσης με την οποία μεταφέρονται άτομα ικανά να προκαλέσουν προβλήματα. και

viii) εφόσον απαιτείται, παρέχονται μέσα συγκράτησής τους.

1.3.1.5 Έλεγχος διά χειρός ή έλεγχος χειραποσκευών

Ο έλεγχος των χειραποσκευών πραγματοποιείται είτε διά χειρός είτε με ακτινοσκοπικό εξοπλισμό. Όταν χρησιμοποιείται ο ακτινοσκοπικός εξοπλισμός:

α) ο χειριστής πρέπει να μένει ικανοποιημένος ότι δεν υπάρχει τίποτε ύποπτο. Εφόσον έχει κάποια αμφιβολία, η αποσκευή πρέπει να ερευνάται διά χειρός.

β) τουλάχιστον το 10% των αποσκευών που ελέγχονται με ακτινοσκοπικά πρέπει να ερευνάται διά χειρός δειγματοληπτικά. και

γ) το προσωπικό δεν απαιτείται να ελέγχει τις ακτινοσκοπικές εικόνες συνεχώς για διάστημα μεγαλύτερο των 20 πρώτων λεπτών και διακόπτει τον έλεγχο των εικόνων αυτών επί 40 λεπτά.

1.3.2 Διακίνηση παραδιδόμενων αποσκευών

1.3.2.1 Οι παραδιδόμενες αποσκευές προστατεύονται από οιαδήποτε παρεμβολή μεταξύ του σημείου ελέγχου τους και του αεροσκάφους.

1.3.2.2 Με την επιφύλαξη της παραγράφου 1.3.7, για όλες τις απευθείας πτήσεις ισχύουν οι εξής απαιτήσεις ασφαλείας:

α) Οι επιβάτες ενημερώνονται ότι απαγορεύεται η τοποθέτηση ηλεκτρικών ή ηλεκτρονικών συσκευών στις παραδιδόμενες αποσκευές τους, εκτός εάν τις έχουν δηλώσει, και ότι ενδεχομένως οι ελεγμένες αποσκευές τους θα υποβληθούν σε έλεγχο ασφαλείας.

β) Ειδοποιούνται οι επιβάτες ότι εφόσον στις ελεγμένες αποσκευές αποδειχθεί ότι υπάρχουν αδήλωτες ηλεκτρικές ή ηλεκτρονικές συσκευές, ενδεχομένως οι αποσκευές αυτές δεν θα μεταφερθούν.

γ) Ζητείται από τους επιβάτες που παραδίδουν αποσκευές να συμβάλουν στην ασφάλεια της πτήσης δηλώνοντας την κυριότητα, τη συνοδεία και το περιεχόμενο των αποσκευών τους, και συγκεκριμένα, εάν οι αποσκευές τους περιέχουν ηλεκτρικές ή ηλεκτρονικές συσκευές. Εφόσον οι απαντήσεις του επιβάτη το δικαιολογούν, ο επιβάτης και οι αποσκευές του υποβάλλονται σε έλεγχο ασφαλείας. Το προσωπικό που έλαβε μέρος στην εν λόγω ανάκριση πρέπει να έχει εκπαιδευθεί καταλλήλως.

δ) Οι παραδιδόμενες αποσκευές περνούν από ακτινοσκοπικό έλεγχο, από έλεγχο με άλλα μέσα ή διά χειρός προκειμένου να επαληθευθεί κατά το μέγιστο δυνατόν ότι η αποσκευή δεν περιέχει εκρηκτική διάταξη.

1.3.2.3 Η μεταφορά και διαμετακόμιση αποσκευών υπόκεινται στα μέτρα ασφαλείας που προδιαγράφονται στην παράγραφο 2 ανωτέρω, εφόσον δεν υποβλήθηκαν σε μέτρα ασφαλείας στα σημεία αναχώρησης και διαμετακόμισης ισοδύναμα με εκείνα που περιγράφονται από τις παρούσες βασικές απαιτήσεις. Σε άλλες περιπτώσεις, τουλάχιστον το 5% των αποσκευών που μεταφέρονται από την ίδια αεροπορική εταιρεία είτε από περισσότερες αεροπορικές εταιρείες υποβάλλεται σε ακτινοσκοπικό έλεγχο, σε έλεγχο με άλλα τεχνικά μέσα ή διά χειρός.

1.3.3 Αναγνώριση παραδοδόμενων αποσκευών

1.3.3.1 Καθιερώνονται μέτρα με τα οποία απαιτείται από τους αερομεταφορείς:

α) να αποδέχονται και να μεταφέρουν παραδίδόμενες αποσκευές μόνο εφόσον αυτές φέρουν εξωτερικά κατάλληλο σήμα που επιτρέπει την αναγνώρισή τους από τους αντίστοιχους επιβάτες.

β) να επιβεβαιώνουν ότι ο επιβάτης στον οποίο ανήκει η αποσκευή διαθέτει εισιτήριο για τη συγκεκριμένη πτήση. και

γ) να εξασφαλίζουν ότι οι παραδιδόμενες αποσκευές, πριν φορτωθούν στο αεροσκάφος, κρατούνται σε περιοχή του αερολιμένα, στην οποία επιτρέπεται η πρόσβαση μόνον σε εξουσιοδοτημένα άτομα.

1.3.3.2 Εξασφαλίζεται ότι οι επιβάτες που παρέδωσαν τις αποσκευές τους επιβιβάζονται στη συνέχεια στο αεροσκάφος. Κάθε αποσκευή χωρίς τον κάτοχό της φορτώνεται στο αεροσκάφος αφού προηγουμένως αναγνωρισθεί από τον κάτοχό της ή αφού υποβληθεί σε έλεγχο ασφαλείας.

1.3.3.3 Όταν σε ειδικές περιπτώσεις, λόγω της εκτίμησης κινδύνου ή εξαιτίας εξαιρετικών περιστάσεων σε έναν αερολιμένα, οι παραδιδόμενες αποσκευές υπόκεινται σε άλλα μέτρα ελέγχου ασφαλείας τα οποία μπορούν να αποτρέψουν την εισαγωγή όπλων ή αντικειμένων που μπορούν να χρησιμοποιηθούν σε παράνομη ενέργεια, δεν απαιτείται περαιτέρω συνεννόηση με τους επιβιβαζόμενους επιβάτες όσον αφορά τις αποσκευές που παρέδωσαν.

1.3.4 Φορτίο, ιδιωτικό ταχυδρομείο και επείγοντα δέματα και ταχυδρομείο

1.3.4.1 Φορτίο, ιδιωτικό ταχυδρομείο και επείγοντα δέματα

1.3.4.1.1 Εφαρμογή

Το φορτίο, το ιδιωτικό ταχυδρομείο και τα επείγοντα δέματα που μεταφέρονται με επιβατικά και φορτηγά αεροσκάφη υπόκεινται σε ελέγχους ασφαλείας πριν τοποθετηθούν στο αεροσκάφος.

1.3.4.1.2 Έλεγχοι ασφαλείας

Οι έλεγχοι ασφαλείας ως στόχο έχουν:

α) να εξασφαλίζεται ότι η παραλαβή, επεξεργασία και διακίνηση του φορτίου εκτελείται από προσωπικό που έχει προσληφθεί και εκπαιδευθεί σωστά. και

β) να εξασφαλίζεται εύλογα ότι το φορτίο δεν περιέχει απαγορευμένα αντικείμενα, όπως αυτά που περιγράφονται στα σημεία (iv) και (v) του Προσαρτήματος Α με:

i) τη διά χειρός έρευνα ή έλεγχό του. ή

ii) την υποβολή του σε ακτινοσκόπηση. ή

iii) την τοποθέτησή του σε θάλαμο προσομοίωσης. ή

iv) τη χρήση άλλων μέσων, τόσο τεχνικών όσο και βιοαισθητήριων (π.χ. ανιχνευτές, σκύλους, κλπ).

Όταν δεν είναι δυνατόν να χρησιμοποιηθεί κανένα από τα ανωτέρω μέσα και μεθόδους ελέγχου της ασφάλειας λόγω της φύσης των αγαθών, γίνεται δεκτή η 24ωρη φύλαξή τους.

1.3.4.1.3 Εξαιρέσεις

Οι έλεγχοι ασφαλείας που αναφέρονται στην παράγραφο 2 β) ανωτέρω δεν χρειάζεται να διενεργούνται για:

- φορτίο του οποίου μπορεί να προσδιορισθεί κατάλληλα η ιχνηλασιμότητα ούτως ώστε να εξασφαλίζεται ότι ο στόχος της παραγράφου 2 β) ανωτέρω επιτυγχάνεται.

- φορτίο που έχει παραληφθεί από γνωστό αποστολέα.

- φορτίο που μεταφορτώνεται, όπως ορίζεται στην παράγραφο 4 στη συνέχεια.

- ανθρώπινες σωρούς, προερχόμενους από αναγνωρισμένη πηγή.

- ζωντανά ζώα.

- καλή τη πίστει αποστολές σωστικών μέσων.

- υψηλής αξίας εμπορεύματα που έχουν ελεγχθεί με πρότυπο τουλάχιστον ισοδύναμο με τις παρούσες βασικές απαιτήσεις.

- ειδικά πυρηνικά υλικά.

1.3.4.1.4 Μεταφόρτωση φορτίου

Η μεταφόρτωση φορτίου που φθάνει αεροπορικώς δεν χρειάζεται να ελέγχεται υπό τον όρο ότι το φορτίο προστατεύεται από ανεπίτρεπτη παρεμβολή στο σημείο διαμετακόμισης. Το υπόλοιπο φορτίο που μεταφορτώνεται, το οποίο δεν έχει υποβληθεί σε ελέγχους ασφαλείας στο σημείο αναχώρησης ή καθ'οδόν, ελέγχεται σύμφωνα με την παράγραφο 2 β) ανωτέρω και προστατεύεται από ανεπίτρεπτη παρεμβολή.

1.3.4.2 Ταχυδρομείο

1.3.4.2.1 Εφαρμογή

Το ταχυδρομείο που μεταφέρεται με επιβατικά, φορτηγά και ταχυδρομικά αεροσκάφη υποβάλλεται σε ελέγχους ασφαλείας πριν φορτωθεί στο αεροσκάφος.

1.3.4.2.2 Ορισμοί

Ταχυδρομείο νοείται η αποστολή αλληλογραφίας και άλλων αντικειμένων από μια ταχυδρομική αρχή/διοίκηση προς μία ταχυδρομική αρχή/διοίκηση την οποία έχουν ορίσει τα κράτη μέλη.

1.3.4.2.3 Έλεγχοι ασφαλείας

α) Επείγον ταχυδρομείο

Για το επείγον ταχυδρομείο (π.χ. παραδοτέο εντός 48 ωρών), στόχος των ελέγχων ασφαλείας είναι:

i) να εξασφαλισθεί ότι η παραλαβή, επεξεργασία και διακίνηση του ταχυδρομείου εκτελείται από προσωπικό που έχει προσληφθεί και εκπαιδευθεί σωστά.

ii) να εξασφαλίζεται εύλογα ότι το ταχυδρομείο δεν περιλαμβάνει απαγορευμένα αντικείμενα, όπως αυτά που αναφέρονται στα σημεία (iv) και (v) του Προσαρτήματος Α με:

- διά χειρός έρευνα ή τον έλεγχο. ή

- ακτινοσκοπικό έλεγχό του. ή

- τοποθέτησή του σε θάλαμο προσομοίωσης. ή

- χρήση άλλων διαδικαστικών, τεχνικών και βιοαισθητήριων μέσων (π.χ. ειδικά εκπαιδευμένα σκυλιά, ανιχνευτές, κλπ.). και

iii) να εξασφαλίζεται ότι τα στοιχεία της πτήσης και της διαδρομής του αεροσκάφους με το οποίο θα μεταφερθεί το ταχυδρομείο παραμένουν εμπιστευτικά.

β) Άλλο ταχυδρομείο

Για το ταχυδρομείο που δεν είναι επείγον, οι έλεγχοι ασφαλείας που περιγράφονται στην παράγραφο α) ii) ανωτέρω εκτελούνται μόνον δειγματοληπτικά στο ταχυδρομείο.

1.3.4.2.4 Εξαιρέσεις

Οι έλεγχοι ασφαλείας που αναφέρονται στο σημείο 3 α) ii) ανωτέρω δεν απαιτείται να εφαρμόζονται:

- για το ταχυδρομείο του οποίου μπορεί να προσδιορισθεί κατάλληλα η ιχνηλασιμότητα έτσι ώστε να εξασφαλίζεται ότι πληρούνται οι στόχοι της παραγράφου 2.

- για επιστολές προδιαγεγραμμένου βάρους.

- για ανθρώπινες σωρούς, αναγνωρισμένης προέλευσης.

- για ζωντανά ζώα.

- καλή τη πίστει αποστολές σωστικών μέσων.

- για αντικείμενα μεγάλης αξίας που έχουν ελεγχθεί τουλάχιστον με ισοδύναμο τρόπο με τα παρόντα μέτρα. και

- για τη μεταφόρτωση ταχυδρομείου, όπως αυτή ορίζεται στην παράγραφο 4.

1.3.4.2.5 Μεταφόρτωση ταχυδρομείου

Η μεταφόρτωση ταχυδρομείου που φθάνει αεροπορικώς δεν χρειάζεται να ελέγχεται υπό τον όρο ότι το ταχυδρομείο προστατεύεται από ανεπίτρεπτη παρεμβολή στο σημείο διαμετακόμισης. Το υπόλοιπο ταχυδρομείο, το οποίο δεν έχει υποβληθεί σε ελέγχους ασφάλειας στο σημείο αναχώρησης ή καθ'οδόν, υποβάλλεται σε έλεγχο και προστατεύεται από ανεπίτρεπτη παρεμβολή.

1.3.5 Έλεγχος διπλωματών και άλλων διακεκριμένων προσώπων

1.3.5.1 Με την επιφύλαξη των διατάξεων της σύμβασης της Βιέννης για τις διπλωματικές σχέσεις, οι διπλωμάτες και άλλα διακεκριμένα πρόσωπα και οι προσωπικές τους αποσκευές, εξαιρουμένων των "διπλωματικών σάκων", υπόκεινται σε έρευνα για λόγους ασφαλείας. Το προσωπικό του αερομεταφορέα που είναι αρμόδιο για την παραλαβή των διπλωματικών σάκων εξασφαλίζει ότι οι σάκοι έχουν όντως σταλεί από δεόντως εξουσιοδοτημένους υπαλλήλους των ενδιαφερόμενων αποστολών. Οι διπλωματικοί ταχυδρόμοι και οι προσωπικές τους αποσκευές δεν εξαιρούνται του ελέγχου ασφαλείας.

1.3.5.2 Τους συνήθους ελέγχου ασφαλείας εξαιρούνται μόνον τα εξής πρόσωπα:

α) οι αρχηγοί κρατών,

β) οι επίσημοι προσκεκλημένοι μιας κυβέρνησης, και

γ) με την επιφύλαξη της παραγράφου 3.1.4, τα δεόντως εξουσιοδοτημένα άτομα με οπλισμένη συνοδεία.

1.3.6 Προστασία των σημείων ελέγχου

Καταβάλλεται κάθε προσπάθεια για να προστατεύεται κατάλληλα το προσωπικό που απασχολείται στη διενέργεια ελέγχων. Οπλισμένοι φύλακες τοποθετούνται, εφόσον είναι δυνατόν, ή περιπολούν τον άμεσο περίγυρο κάθε σημείου ελέγχου στους τερματικούς σταθμούς των αερολιμένων.

1.3.7 Τροφοδοσία (catering) του αερομεταφορέα, αποθέματα και προμήθειες

1.3.7.1 Εφαρμογή και στόχος

Λαμβάνονται μέτρα ώστε να εξασφαλίζεται ότι η τροφοδοσία, τα αποθέματα και οι προμήθειες του αερομεταφορέα σε επιβατικό αεροσκάφος δεν περιέχουν απαγορευμένα αντικείμενα τα οποία θα μπορούσαν να θέσουν σε κίνδυνο την ασφάλεια του αεροσκάφους.

1.3.7.2 Έλεγχοι ασφαλείας

1.3.7.2.1 Οι προμηθευτές τροφοδοσίας του αερομεταφορέα, οι υπηρεσίες καθαρισμού και παροχής αποθεμάτων και προμηθειών καθιερώνουν τα μέτρα ασφαλείας που είναι αναγκαία για να αποτρέψουν την εισαγωγή όπλων, εκρηκτικών και άλλων επικίνδυνων διατάξεων στην τροφοδοσία που πρόκειται να μεταφερθεί σε επιβατικές πτήσεις.

Λαμβάνονται τουλάχιστον τα ακόλουθα μέτρα ασφαλείας:

α) Διορισμός υπαλλήλου ασφαλείας, αρμόδιου για την εφαρμογή και την εποπτεία της ασφάλειας στην εταιρεία.

β) κατά την πρόσληψη προσωπικού, απαιτούνται υψηλά πρότυπα αξιοπιστίας.

γ) όλο το προσωπικό που έχει πρόσβαση σε στεγανές περιοχές ή/και περιοχές ασφαλείας συμμορφώνεται προς τις οδηγίες που εκδίδει η αερολιμενική αρχή.

δ) η εταιρεία αποτρέπει κάθε ανεπίτρεπτη πρόσβαση στις εγκαταστάσεις της.

ε) εφόσον η εταιρεία βρίσκεται εκτός αερολιμένα, εξασφαλίζει ότι η τροφοδοσία μεταφέρεται σε μανδαλωμένα ή σφραγισμένα οχήματα. και

στ) εξασφαλίζεται ότι η επεξεργασία και η διακίνηση της τροφοδοσίας εκτελείται από προσωπικό που έχει προσληφθεί και εκπαιδευθεί ορθά.

1.3.7.2.2 Μετά την παραλαβή της τροφοδοσίας, το πλήρωμα ελέγχει τις προμήθειες δειγματοληπτικά ώστε να εξασφαλίζει ότι δεν περιέχουν απαγορευμένα αντικείμενα και, εφόσον η τροφοδοσία είναι σφραγισμένη, ότι δεν υπάρχουν ενδείξεις παρεμβολής.

1.3.7.2.3 Οι προμήθειες εταιρείας, η οποία δεν πληροί τα μέτρα ελέγχου ασφάλειας στην παράγραφο 1 ανωτέρω, δεν πρέπει να φορτώνονται σε αεροσκάφος.

1.4 Προσωπικό ασφαλείας

Τα άτομα τα οποία απασχολούνται για να φέρουν σε πέρας είτε εξ ολοκλήρου είτε εν μέρει καθήκοντα ασφαλείας οφείλουν να πληρούν τις εξής απαιτήσεις.

1.4.1 Προσόντα του προσωπικού ασφαλείας

α) Το προσωπικό οφείλει να πληροί προδιαγεγραμμένα πρότυπα σωματικής και διανοητικής επάρκειας.

β) να υποβάλλεται σε ελέγχους πριν την απασχόλησή του, οι οποίοι αρκούν για να εξασφαλισθεί ότι πρόκειται για καλά στοιχεία.

1.4.2 Εκπαίδευση του προσωπικού ασφαλείας

α) Το προσωπικό υποβάλλεται σε αρχική εκπαίδευση πριν αναλάβει τα καθήκοντά του.

β) το προσωπικό υποβάλλεται σε τακτική επιμόρφωση και, εφόσον χρειάζεται, σε εκπαίδευση με αντικείμενο νέους εξοπλισμούς ή διαδικασίες.

1.4.3 Ενδιαφέρον του προσωπικού ασφαλείας

Λαμβάνονται κατάλληλα μέτρα ούτως ώστε να εξασφαλίζεται ότι το προσωπικό ασφαλείας διατηρεί υψηλό ενδιαφέρον ούτως ώστε να είναι αποτελεσματικό στην εκτέλεση των καθηκόντων του.

1.5 Λοιπό προσωπικό

Εκπαίδευση και ευαισθητοποίηση του προσωπικού εδάφους

Σε όλους τους αερολιμένες εφαρμόζεται εκπαιδευτικό πρόγραμμα ασφαλείας για το προσωπικό εδάφους όλων των αερομεταφορέων, το οποίο περιλαμβάνει μία αρχική φάση και κατόπιν συνεχή επιμόρφωση. Η εκπαίδευση συμβάλλει στην μεγαλύτερη ευαισθητοποίηση όσον αφορά τα θέματα ασφαλείας, καθώς και τη βελτίωση των υπαρχόντων συστημάτων ασφαλείας. Το πρόγραμμα περιλαμβάνει τις εξής συνιστώσες:

(i) συστήματα ασφαλείας και έλεγχος εισόδου,

(ii) γραμμές επικοινωνίας,

(iii) ασφάλεια στο έδαφος και κατά την πτήση,

(iv) έλεγχος πριν την επιβίβαση,

(v) ασφάλεια αποσκευών και φορτίου,

(vi) ασφάλεια αεροσκάφους και έρευνες,

(vii) αντιμετώπιση καταστάσεων έκτακτης ανάγκης,

(viii) όπλα και αντικείμενα υπό περιορισμό,

(ix) παρακολούθηση των υπηρεσιών εδάφους,

(x) συνολική θεώρηση τρομοκρατικών ενεργειών, και

(xi) άλλα πεδία και μέτρα που σχετίζονται με τα θέματα ασφαλείας τα οποία κρίνονται κατάλληλα για την αύξηση της ευαισθητοποίησης στο συγκεκριμένο πεδίο.

2. ΤΕΧΝΙΚΕΣ ΠΡΟΔΙΑΓΡΑΦΕΣ ΕΞΟΠΛΙΣΜΟΥ

Ο εξοπλισμός που χρησιμοποιείται για την ασφάλεια στην αεροπορία πληροί τις προδιαγραφές που περιγράφονται στο παρόν τμήμα.

2.1 ΕΞΟΠΛΙΣΜΟΣ ΑΝΙΧΝΕΥΣΗΣ ΜΕΤΑΛΛΙΚΩΝ ΑΝΤΙΚΕΙΜΕΝΩΝ

2.1.1 Θυρίδες ανίχνευσης μεταλλικών αντικειμένων

Οι θυρίδες που χρησιμοποιούνται για τον έλεγχο των επιβατών στους αερολιμένες πληρούν τις εξής απαιτήσεις:

α) Ασφάλεια

1) Ο εξοπλισμός είναι ικανός να ανιχνεύει, υπό όλες τις προβλέψιμες συνθήκες, αντικείμενα, ακόμη και πολύ μικρά, από διάφορα μέταλλα με κάπως μεγαλύτερη ευαισθησία στον σίδηρο.

2) Ο εξοπλισμός είναι ικανός να ανιχνεύει μεταλλικά αντικείμενα ανεξάρτητα του προσανατολισμού τους και της τοποθέτησής τους στη θυρίδα.

3) Η ευαισθησία του εξοπλισμού είναι όσο το δυνατόν πιο ομοιόμορφη μέσα σε όλη τη θυρίδα, παραμένει σταθερή και ελέγχεται κατά περιόδους.

β) Απαιτήσεις λειτουργίας

Η λειτουργία του εξοπλισμού δεν πρέπει να επηρεάζεται από το περιβάλλον του.

γ) Ένδειξη συναγερμού

Η ανίχνευση μετάλλων επισημαίνεται αυτόματα, χωρίς να επαφίεται τίποτα στη διακριτική ευχέρεια του χειριστή (σύστημα ένδειξης go/no go):

δ) Χειριστήρια

1) Ο εξοπλισμός πρέπει να είναι ικανός να αναπροσαρμόζεται προκειμένου να πληρούνται όλες οι προδιαγεγραμμένες απαιτήσεις ανίχνευσης, καθώς και η ένταση του ηχητικού σήματος συναγερμού.

2) Τα χειριστήρια αναπροσαρμογής των επιπέδων ανίχνευσης είναι σχεδιασμένα έτσι ώστε να αποτρέπεται η είσοδος χωρίς άδεια. Οι ρυθμίσεις πρέπει να επισημαίνονται με σαφήνεια.

ε) Βαθμονόμηση

Οι διαδικασίες βαθμονόμησης δεν επιτρέπονται σε μη εξουσιοδοτημένα άτομα.

2.1.2 Φορητοί ανιχνευτές μετάλλων

Οι φορητοί ανιχνευτές μετάλλων που χρησιμοποιούνται στον έλεγχο επιβατών πρέπει να πληρούν τις εξής απαιτήσεις:

α) Ο εξοπλισμός πρέπει να ανιχνεύει πολύ μικρές ποσότητες μετάλλου χωρίς άμεση επαφή με το αντικείμενο υπό όλες τις προβλέψιμες συνθήκες. Η ευαισθησία του πρέπει να επιτρέπει την ανίχνευση 5 γραμμαρίων μετάλλου σε απόσταση 5 εκατοστών.

β) Ο εξοπλισμός πρέπει να ανιχνεύει σιδηρούχα και μη σιδηρούχα μέταλλα.

γ) Το πηνίο του ανιχνευτή πρέπει να είναι σχεδιασμένο ούτως ώστε να εντοπίζει εύκολα τη θέση του ανιχνευόμενου μετάλλου.

δ) Ο εξοπλισμός πρέπει να διαθέτει ηχητικούς ή/και οπτικούς δείκτες συναγερμού.

2.2 ΠΡΟΤΥΠΑ ΚΑΙ ΔΙΑΔΙΚΑΣΙΕΣ ΔΟΚΙΜΗΣ ΤΟΥ ΑΚΤΙΝΟΣΚΟΠΙΚΟΥ ΕΞΟΠΛΙΣΜΟΥ

2.2.1 Δυνατότητα εφαρμογής

α) Εξοπλισμός

Οι παρούσες απαιτήσεις και κατευθύνσεις για τον ακτινοσκοπικό εξοπλισμό ασφαλείας ισχύουν για κάθε ακτινοσκοπική συσκευή που παρέχει στον χειριστή της εικόνα προς εξέταση. Στους εξοπλισμούς αυτούς συμπεριλαμβάνονται οι συμβατικές ακτινοσκοπικές συσκευές, καθώς και οι συσκευές EDS/EDDS που χρησιμοποιούνται ενδεικτικά.

β) Αντικείμενα

Οι παρούσες απαιτήσεις και κατευθύνσεις για τον ακτινοσκοπικό εξοπλισμό ασφαλείας ισχύουν για κάθε αντικείμενο που ελέγχεται, ανεξαρτήτως του είδους ή του μεγέθους του.

Κάθε αντικείμενο που εισέρχεται στο αεροσκάφος, εφόσον πρέπει να ελεγχθεί, ελέγχεται με τα ίδια πρότυπα.

2.2.2 Απαιτήσεις επιδόσεων

α) Ασφάλεια

Ο ακτινοσκοπικός εξοπλισμός παρέχει την αναγκαία ανίχνευση, η οποία μετρείται με όρους ευκρίνειας, εισχώρησης και διάκρισης, προκειμένου να αποτραπεί η μεταφορά επί του αεροσκάφους αντικειμένων που περιλαμβάνονται στο Προσάρτημα Α.

β) Δοκιμές

Οι επιδόσεις του εξοπλισμού αξιολογούνται με τη χρήση κατάλληλων διαδικασιών δοκιμής.

γ) Απαιτήσεις λειτουργίας

Ο ακτινοσκοπικός εξοπλισμός παρέχει πλήρη εικόνα κάθε αντικειμένου που εισέρχεται στη σήραγγα. Δεν πρέπει να κόβεται καμία γωνία.

Η παραμόρφωση του εικονιζόμενου αντικειμένου πρέπει να είναι η ελάχιστη δυνατή.

Ο ιμάντας του μηχανήματος πρέπει να φέρει ενδείξεις για τον τρόπο τοποθέτησης των αποσκευών ούτως ώστε να επιτυγχάνεται η καλύτερη δυνατή εικόνα.

Αντίθεση χρωμάτων: ο ακτινοσκοπικός εξοπλισμός πρέπει να αποδίδει διάφορες αποχρώσεις του γκρι χρώματος (σάρωση μικρότερου φάσματος).

Η εικόνα οιουδήποτε μέρους του ελεγχόμενου αντικειμένου απεικονίζεται στην οθόνη τουλάχιστον επί 5 δευτερόλεπτα. Επίσης, ο χειριστής πρέπει να είναι σε θέση να σταματά τον ιμάντα και, εφόσον χρειάζεται, να αναστρέφει τη λειτουργία του ιμάντα προκειμένου να εξετάσει καλύτερα το αντικείμενο.

Μέγεθος της οθόνης: η οθόνη παρακολούθησης πρέπει να είναι διαστάσεων επαρκών για την άνεση του χειριστού της (συνήθως 14 ιντσών και άνω).

Χαρακτηριστικά της οθόνης: η οθόνη δεν πρέπει να πάλλεται και πρέπει να διαθέτει τουλάχιστον 800 σειρές (συνήθως 1024*1024 pixels, π.χ. οθόνες υψηλής ευκρίνειας).

Όταν χρησιμοποιούνται διπλές οθόνες, η μία είναι μόνον μονόχρωμη.

Ο ακτινοσκοπικός εξοπλισμός δείχνει οπτικά τα υλικά στα οποία δεν μπορεί να εισχωρήσει.

Ο ακτινοσκοπικός εξοπλισμός αφαιρεί τα οργανικά και ανόργανα υλικά.

Τα συστήματα παρέχουν αυτόματη αναγνώριση της απειλής προκειμένου να διευκολύνεται η έρευνα του χειριστού.

δ) Συντήρηση

Δεν εκτελούνται μη επιτρεπόμενες αλλαγές, ούτε μη επιτρεπόμενη συντήρηση ή επισκευή. Δεν επιτελείται καμία αλλαγή στο υλικό ή το λογισμικό της μηχανής χωρίς να επαληθευθεί ότι δεν επηρεάζουν δυσμενώς τις επιδόσεις της εικόνας.

Η σύνθεση του υλικού του ιμάντα δεν μεταβάλλεται χωρίς να επαληθεύεται ότι η μεταβολή αυτή δεν επιφέρει αλλαγές στις επιδόσεις της εικόνας.

Εάν δεν διατίθεται πρόσβαση σε modem για τη συντήρηση ή την επικαιροποίηση της συσκευής, η πρόσβαση ελέγχεται και παρακολουθείται.

Προσάρτημα A

Κατευθύνσεις για την ταξινόμηση όπλων, επικίνδυνων αγαθών και αντικειμένων υπό περιορισμό που απαγορεύονται στις στεγανές περιοχές του αερολιμένα και στους θαλάμους των αεροσκαφών

Το παρόν Προσάρτημα δίδει κατευθύνσεις για διαφόρων μορφών όπλα και αντικειμένων υπό περιορισμό, πρέπει όμως να επικρατεί η κοινή λογική κατά την εκτίμηση εάν ένα αντικείμενο δημιουργεί υποψίες ότι μπορεί να χρησιμοποιηθεί ως όπλο.

(i)Πυροβόλα όπλα: Οιοδήποτε όπλο που επιτρέπει πυροβολισμό με έκρηξη ή πεπιεσμένο αέρα, συμπεριλαμβανομένου του εκκινητήρα και των πιστολιών φωτοβολίδων.

(ii)Μαχαίρια και εργαλεία κοπής: Συμπεριλαμβάνονται οι σπάθες, τα ξίφη, οι χαρτοκόπτες, τα μαχαίρια κυνηγίου, τα αναμνηστικά μαχαίρια, τα είδη στρατιωτικών τεχνών, τα επαγγελματικά εργαλεία και όλα τα μαχαίρια με λεπίδες μήκους 6 εκατοστών και άνω ή/και τα μαχαίρια που κρίνονται παράνομα σύμφωνα με τον τοπικό νόμο.

(iii)Ρόπαλα: Γκλοπς, άλλα ρόπαλα, τα γκλοπς του baseball ή παρεμφερή είδη.

(iv)Εκρηκτικές ύλες/πολεμοφόδια/εύφλεκτα υγρά/διαβρωτικά υλικά: Κάθε εκρηκτικό ή εμπρηστικό υλικό, το οποίο από μόνο του ή σε συνδυασμό με άλλα είδη μπορεί να οδηγήσει σε έκρηξη ή πυρκαγιά. Στα είδη αυτά συμπεριλαμβάνονται τα εκρηκτικά υλικά, οι πυροκροτητές, τα πυροτεχνήματα, η βενζίνη, άλλα εύφλεκτα υγρά, τα πολεμοφόδια, κλπ. ή οιοσδήποτε συνδυασμός των ειδών αυτών. Συμπεριλαμβάνονται επίσης οι διαβρωτικές ή τοξικές ουσίες, συμπεριλαμβανομένων των αερίων, είτε αυτά είναι υπό πίεση είτε όχι.

(v)Μέσα εξουδετέρωσης ή ακινητοποίησης: Όλα τα δακρυγόνα αέρια και οι παρεμφερείς χημικές ουσίες και τα αέρια που περιέχονται σε πιστόλια, θήκες ή άλλα δοχεία, και οι λοιπές διατάξεις εξουδετέρωσης όπως οι ηλεκτρονικές διατάξεις παράλυσης/ακινητοποίησης.

(vi)Λοιπά αντικείμενα: Παγοθραύστες, αλπικές ράβδοι, ξυράφια χειρός και μεγάλα ψαλίδια, τα οποία δεν θεωρούνται συνήθως θανατηφόρο ή επικίνδυνο όπλο αλλά μπορούν να χρησιμοποιηθούν ως όπλο, όπως επίσης και τα παιχνίδια ή τα ψεύτικα όπλα και χειροβομβίδες.

(vii)Αντικείμενα οιουδήποτε είδους που μπορούν εύλογα να δημιουργήσουν υποψίες ότι μπορούν να χρησιμοποιηθούν για την προσομοίωση θανατηφόρου όπλου. Τέτοια είδη μπορούν να είναι ενδεικτικά: αντικείμενα που ομοιάζουν με εκρηκτικές διατάξεις ή άλλα αντικείμενα που μπορούν να έχουν την εμφάνιση όπλου ή επικίνδυνου αντικειμένου.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-είς) πολιτικής: Aσφάλεια πτήσεων και προστασία επιβατών

Δραστηριότητα(-ες): Ασφάλεια

Ονομασια τησ δρασησ: Κανονισμοσ του Ευρωπαϊκου Κοινοβουλιου και του Συμβουλιου για τη θεσπιση κοινων κανονων στο πεδιο τησ ασφαλειασ στην πολιτικη αεροπορία

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ

Η ανάληψη υποχρεώσεων θα βαρύνει το κονδύλι B2-7020 B του οικονομικού έτους 2002.

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1. Συνολικό κονδύλιο της δράσης (Μέρος B): 1.215 εκατ. EUR σε ΠΑΥ EUR

2.2. Περίοδος υλοποίησης:

Έναρξη το 2002 και συνέχιση της δράσης μετά.

2.3. Συνολική πολυετής εκτίμηση των δαπανών:

α) Χρονοδιάγραμμα των πιστώσεων αναλήψεων υποχρεώσεων/των πιστώσεων πληρωμών (δημοσιονομική παρέμβαση) (πρβλ. σημείο 6.1.1)

εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

β) Τεχνική και Διοικητική Συνδρομή και Δαπάνες Στήριξης (πρβλ. σημείο 6.1.2))

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

γ) Συνολικές δημοσιονομικές επιπτώσεις των ανθρώπινων πόρων και των άλλων δαπανών διοικητικής λειτουργίας (πρβλ. σημεία 7.2 και 7.3)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4. Συμβατότητα με τον δημοσιονομικό προγραμματισμό και τις Δημοσιονομικές Προοπτικές

Nέα δράση

2.5. Δημοσιονομικές επιπτώσεις επί των εσόδων:

Πρόταση χωρίς δημοσιονομικές επιπτώσεις (αφορά τεχνικές πτυχές της εφαρμογής ενός μέτρου)

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Άρθρο 80 παράγραφος 2

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Αναγκαιότητα κοινοτικής παρέμβασης

5.1.1. Επιδιωκόμενοι στόχοι

Η Ευρώπη οφείλει να ενεργήσει επειγόντως για να αντιμετωπίσει την τρομοκρατική απειλή. Tο Συμβούλιο των Υπουργών Μεταφορών που συνήλθε στις 14 Σεπτεμβρίου 2001 συμφώνησε ότι όλα τα κράτη μέλη οφείλουν να εφαρμόσουν τα σημαντικότερα μέτρα που συνιστά η Ευρωπαϊκή Διάσκεψη Πολιτικής Αεροπορίας (ECAC) προκειμένου να διασφαλίσουν ασφάλεια των πτήσεων και να εξετάσουν ποια συμπληρωματικά μέτρα είναι αναγκαία.

Tο Ευρωπαϊκό Συμβούλιο που συνήλθε εκτάκτως στις 21 Σεπτεμβρίου ζήτησε από το επόμενο Συμβούλιο Υπουργών Μεταφορών, το οποίο έχει προγραμματισθεί για τις 15 Oκτωβρίου 2001, να λάβει τα αναγκαία μέτρα για να ενισχυθεί η ασφάλεια των πτήσεων. Tα μέτρα αυτά καλύπτουν, ιδίως, τα εξής:

Ταξινόμηση των όπλων.

Tεχνική εκπαίδευση των πληρωμάτων.

Έλεγχο και παρακολούθηση των παραδιδόμενων αποσκευών.

Έλεγχος της πρόσβασης στο θάλαμο διακυβέρνησης του αεροσκάφους.

Έλεγχο ποιότητας των μέτρων ασφαλείας που εφαρμόζουν τα κράτη μέλη.

Απαιτείται επίσης αποτελεσματική και ενιαία εφαρμογή των μέτρων ασφαλείας με την χωρίς καθυστέρηση καθιέρωση αμοιβαίων ελέγχων ιδίως ("peer review").

Η Κοινότητα, αφού εξέτασε τις κατευθύνσεις αυτές, αποφάσισε ότι ο καλύτερος τρόπος να προχωρήσει η υπόθεση είναι να προτείνει νομοθέτημα που θα καλύπτει όλα αυτά τα σημεία.

Οι τελικές δράσεις του ανωτέρω καταλόγου, με την ονομασία "Έλεγχος ποιότητας των μέτρων ασφαλείας που εφαρμόζουν τα κράτη μέλη" και ο peer review, συνεπάγονται άμεση δράση της Κοινότητας και κατά συνέπεια θα έχουν επίπτωση στον προϋπολογισμό. Αυτό είναι και το αντικείμενο λοιπόν του παρόντος εγγράφου. Tα αναγραφόμενα αριθμητικά δεδομένα βασίζονται στην παραδοχή ότι η Επιτροπή θα αναλάβει όλο το κόστος. ωστόσο, είναι δυνατόν να υπάρξει ρύθμιση για τον επιμερισμό του κόστους με τα κράτη μέλη.

Για την εκτέλεση των καθηκόντων η Επιτροπή προτείνει τη θέσπιση Γραφείου Ελέγχου της Ασφάλειας επανδρωμένου ως εξής:

Διευθυντής

Εμπειρογνώμων ασφαλείας

Διοικητικός υπάλληλος

Γραμματέας

Tο Γραφείο Ελέγχου της Ασφάλειας θα χρησιμοποιεί 2 ομάδες ελεγκτών ασφαλείας, η καθεμιά από τις οποίες θα απαρτίζεται από 4 μέλη. Οι έλεγχοι θα διενεργούνται κάθε χρόνο σε κάθε κράτος μέλος, καθώς επίσης θα διενεργούνται δειγματοληπτικοί έλεγχοι στους αερολιμένες. Προβλέπεται ότι κάθε ομάδα θα ελέγχει 40 αερολιμένες κάθε χρόνο, αριθμός επαρκής, όπως έχει δηλώσει η ECAC, για να αξιολογείται η εφαρμογή των κοινών μέτρων ασφαλείας και να εντοπίζονται τυχόν ελλείψεις.

5.1.2. Μέτρα σχετικά με την εκ των προτέρων (ex ante) αξιολόγηση

Εδώ πρόκειται για:

(α) Η Επιτροπή μαζί με το Προεδρείο του Συμβουλίου διοργάνωσε στις 25 Σεπτεμβρίου συνάντηση με τους κύριους παράγοντες του κλάδου, όπου εκτέθηκαν και συζητήθηκαν οι προτεινόμενες πρωτοβουλίες. Οι δράσεις που καλύπτει το παρόν δημοσιονομικό δελτίο βασίζονται στο έργο που έχουν εκπονήσει οι σχετικοί διεθνείς οργανισμοί (ECAC και ΔΟΠΑ).

(β) Η πορεία των δράσεων όπως προτάθηκε από την Επιτροπή έγινε δεκτή ως κατάλληλη απάντηση στην απειλή.

5.2. Σχεδιαζόμενες δράσεις και τρόποι υλοποίησης της δημοσιονομικής παρέμβασης

Αποδέκτες των προτεινόμενων δράσεων θα είναι το ευρωπαϊκό επιβατικό κοινό, οι 387 αερολιμένες που χρησιμοποιεί και οι 15 εθνικές αρχές που είναι αρμόδιες σε θέματα ασφαλείας. Στόχος της πρότασης είναι να αυξηθούν και να τυποποιηθούν τα μέτρα ασφαλείας στους ευρωπαϊκούς αερολιμένες.

5.3. Μέθοδοι υλοποίησης

Απευθείας διαχείριση από την Επιτροπή με τη χρήση τακτικού και έκτακτου προσωπικού.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1 Συνολικές δημοσιονομικές επιπτώσεις στο Μέρος Β (για ολόκληρη την περίοδο προγραμματισμού)

>ΘΕΣΗ ΠIΝΑΚΑ>

6.2. Υπολογισμός του κόστους ανά σχεδιαζόμενο μέτρο στο Μέρος B (για ολόκληρη την περίοδο προγραμματισμού)

Tο ετήσιο κόστος 8 ελεγκτών υπολογίζεται ότι είναι 8 x 150.000 EUR = 1.200.000 EUR. Tο εν λόγω ετήσιο κόστος είναι μάλλον απίθανο να κυμανθεί κατά την περίοδο στην οποία αναφέρεται ο πίνακας.

Tο κόστος εκπαίδευσης υπολογίζεται ως εξής:

Βοηθός εμπειρογνώμων ασφαλείας: 3ήμερη εκπαίδευση εξοικείωσης x 500 EUR/ημέρα = 1.500 EUR

Eμπειρογνώμων ασφαλείας

Συν

8 x ελεγκτές: εκπαίδευση στην Ευρωπαϊκή Τυποποίηση = 9 x 3 ημέρες x 500 EUR/ημέρα = 13.500 EUR

To συνολικό κόστος εκπαίδευσης είναι επομένως 15.000 EUR.

Ο υπολογισμός του κόστους εκπαίδευσης συμπεριλαμβάνει τα έξοδα διαμονής και, επειδή οι εκάστοτε ελεγκτές θα αλλάζουν συναρτήσει των περιστάσεων στα κράτη από τα οποία προέρχονται, καθώς επίσης επειδή ο βοηθός εμπειρογνώμων ασφαλείας χρειάζεται ενημέρωση σε ετήσια βάση, συνάγεται ότι οι ανάγκες εκπαίδευσης θα παραμείνουν χονδρικά οι ίδιες καθ'όλη την περίοδο.

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1. Επιπτώσεις στους ανθρώπινους πόρους

>ΘΕΣΗ ΠIΝΑΚΑ>

Στον υπολογισμό των ανθρώπινων και διοικητικών πόρων που απαιτούνται για τη δράση, οι ΓΔ/Υπηρεσίες οφείλουν να λαμβάνουν υπόψη τις αποφάσεις που λαμβάνει η Επιτροπή στην συζήτηση κατευθύνσεων και στην έγκριση του προσχεδίου του προϋπολογισμού. Αυτό σημαίνει ότι οι ΓΔ πρέπει να αποδεικνύουν ότι οι ανθρώπινοι πόροι μπορούν να καλυφθούν από τα αρχικά ενδεικτικά κονδύλια που διατίθενται κατά την έγκριση του προσχεδίου του προϋπολογισμού.

Σε εξαιρετικές περιπτώσεις, όταν η συγκεκριμένη δράση δεν είναι δυνατόν να προβλεφθεί κατά την εκπόνηση του προσχεδίου του προϋπολογισμού, η Επιτροπή αποφασίζει εάν και πώς (με τροποποίηση του αρχικού ενδεικτικού κονδυλίου, ad hoc ανακατανομή των κονδυλίων, συμπληρωματικό/τροποποιητικό προϋπολογισμό ή διορθωτικό του σχεδίου προϋπολογισμού) μπορεί να γίνει δεκτή η εφαρμογή της προτεινόμενης δράσης.

7.2. Συνολικές δημοσιονομικές επιπτώσεις των ανθρώπινων πόρων

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες.

Στον υπολογισμό των ανθρώπινων και διοικητικών πόρων που απαιτούνται για τη δράση, οι ΓΔ/Υπηρεσίες οφείλουν να λαμβάνουν υπόψη τις αποφάσεις που λαμβάνει η Επιτροπή στην συζήτηση κατευθύνσεων και στην έγκριση του προσχεδίου του προϋπολογισμού. Αυτό σημαίνει ότι οι ΓΔ πρέπει να αποδεικνύουν ότι οι ανθρώπινοι πόροι μπορούν να καλυφθούν από τα αρχικά ενδεικτικά κονδύλια που διατίθενται κατά την έγκριση του προσχεδίου του προϋπολογισμού.

Σε εξαιρετικές περιπτώσεις, όταν η συγκεκριμένη δράση δεν είναι δυνατόν να προβλεφθεί κατά την εκπόνηση του προσχεδίου του προϋπολογισμού, η Επιτροπή αποφασίζει εάν και πώς (με τροποποίηση του αρχικού ενδεικτικού κονδυλίου, ad hoc ανακατανομή των κονδυλίων, συμπληρωματικό/τροποποιητικό προϋπολογισμό ή διορθωτικό του σχεδίου προϋπολογισμού) μπορεί να γίνει δεκτή η εφαρμογή της προτεινόμενης δράσης.

7.3. Άλλες δαπάνες διοικητικής λειτουργίας που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες.

Οι ανάγκες σε ανθρώπινους και διοικητικούς πόρους θα καλύπτονται από τα κονδύλια της διευθύνουσας ΓΔ.

I. Ετήσιο κόστος (7.2 + 7.3)

II. Διάρκεια της δράσης

III. Συνολικό κόστος της δράσης (I x II) // EUR 430.000

αόριστη

EUR 430.000

8. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

8.1. Παρακολούθηση

Θα διενεργούνται έλεγχοι παρακολούθησης.

8.2. Ρύθμιση και προγραμματισμός της προβλεπόμενης αξιολόγησης

Tο Γραφείο Ελέγχου της Επιτροπής θα έρχεται σε επαφή με τις εθνικές αρχές για να έχει τη συνεργασία τους στην επανόρθωση των ελλείψεων.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Tο Γραφείο Ελέγχου της Επιτροπής θα υπόκειται στα συνήθη καθεστώτα ελέγχου της Επιτροπής.

ΔΕΛΤΙΟ ΕΚΤΙΜΗΣΗΣ ΤΩΝ ΕΠΙΠΤΩΣΕΩΝ ΕΠΙΠΤΩΣΕΙΣ ΤΗΣ ΠΡΟΤΑΣΗΣ ΣΤΙΣ ΕΠΙΧΕΙΡΗΣΕΙΣ ΚΑΙ ΙΔΙΑΙΤΕΡΑ ΣΤΙΣ ΜΙΚΡΟΜΕΣΑΙΕΣ ΕΠΙΧΕΙΡΗΣΕΙΣ (ΜΜΕ)

Ονομασια τησ προτασησ

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τη θέσπιση κοινών κανόνων στο πεδίο της ασφάλειας της πολιτικής αεροπορίας

Αριθμοσ αναφορασ του εγγραφου

COM(2001)575 τελικό

Η προταση

1. Λαμβανομένης υπόψη της αρχής της επικουρικότητας, γιατί χρειάζεται κοινοτικό νομοθέτημα στο δεδομένο πεδίο και ποιοι είναι οι κύριοι στόχοι του; - Τα πρόσφατα γεγονότα έδειξαν ότι απαιτείται ενίσχυση της ασφάλειας των πτήσεων, η οποία θα επιτευχθεί με τη θέσπιση κοινών κανόνων και την ενιαία εφαρμογή τους με κατάλληλη παρακολούθηση και έλεγχο.

Επιπτωσεισ στισ επιχειρησεισ

2. Ποιον αφορά η πρόταση;

- ποιους επιχειρηματικούς κλάδους - τις αεροπορικές εταιρείες και τους αερολιμένες

- ποιο μέγεθος επιχειρήσεων (ποια η συγκέντρωση των μικρομεσαίων επιχειρήσεων) - αεροπορικές επιχειρήσεις και αερολιμένες όλων των μεγεθών

- υπάρχουν συγκεκριμένες γεωγραφικές περιοχές της Κοινότητας όπου είναι συγκεντρωμένες οι επιχειρήσεις αυτές - όχι

3. Τι πρέπει να πράξουν οι επιχειρήσεις για να συμμορφωθούν με την πρόταση; - Να αναπτύξουν διαδικασίες και να προβούν σε σχετικά μικρές επενδύσεις εξοπλισμού. Είναι πιθανόν να χρειασθεί πρόσθετο προσωπικό αλλά δεν είναι γνωστό εάν το επιπλέον κόστος θα αναλάβει ο κλάδος ή τα κράτη μέλη.

4. Ποιες οι τυχόν οικονομικές επιπτώσεις της πρότασης;

- στην απασχόληση - θα δημιουργηθούν ορισμένες θέσεις εργασίας.

- στις επενδύσεις και τη δημιουργία νέων επιχειρήσεων - οι επιχειρήσεις που ειδικεύονται στην ασφάλεια ίσως εξαπλωθούν..

- στην ανταγωνιστικότητα των επιχειρήσεων - καμιά διότι όλες θα υπόκεινται στα ίδια μέτρα.

5. Περιέχει η πρόταση μέτρα που πρέπει να ληφθούν υπόψη ειδικά για τις μικρομεσαίες επιχειρήσεις (μειωμένες ή διαφορετικές απαιτήσεις, κ.λ.π.); όχι άμεσα αλλά επειδή στα μέτρα ασφαλείας θα λαμβάνονται υπόψη οι ιδιαίτερες συνθήκες κάθε τύπου αερομεταφοράς, είναι πιθανόν οι επιπτώσεις στα μικρότερα αεροσκάφη (και άρα στις μικρές εταιρείες) να είναι μικρότερες.

Διαβουλευσεισ

6. Κατάλογος των οργανισμών που γνωμοδότησαν για την πρόταση και σκιαγράφηση των κύριων απόψεών τους.

Tο Διεθνές Συμβούλιο Αερολιμένων, η Ένωση Ευρωπαϊκών Αεροπορικών Εταιρειών, η Ευρωπαϊκή Περιφερειακή Ένωση Αερογραμμών, η Διεθνής Ένωση Αερομεταφορέων, η Ευρωπαϊκή Ομοσπονδία Μεταφορών και η Ευρωπαϊκή Ένωση Κυβερνητών συμμετείχαν στη διαδικασία. Όλοι υποστηρίζουν τη θέσπιση κοινών κανόνων και το συλλογικό έλεγχο της αποτελεσματικής και ενιαίας εφαρμογής τους. Όπως έχει η κατάσταση σήμερα, είναι ζωτικής σημασίας για τον κλάδο συνολικά να αποκατασταθεί η εμπιστοσύνη του στο κοινό, καθώς και να πεισθεί το κοινό να συνεχίσει να ταξιδεύει αεροπορικώς.